text:
WILLEMSTAD – Bo kier train pa logra core bo promé 5 km? Of bo meta ta pa mehora bo logro personal pa e mitar marathon of e marathon completo? KLM Curacao Marathon App ta gratis, optenibel riba Google Play of e App Store. E ta yuda nobatonan como tambe esnan avansá pa logra nan meta deportivo.
E tercer edicion di KLM Curacao Marathon lo tuma lugar riba diadomingo dia 27 di november 2016, cu e start y finish na Lions Dive & Beach Resort. Cu cinco diferente trayecto – marathon (42 km), mitar marathon (21 km), 10.5 km,Trail,10 y 5 km. Si bo ta un persona cu ta cana of core, e evento aki ta ofrece un reto pa cada un.
Señor Kees van Muiswinkel ta president di Stichting Run in the Sun, e organizacion di e KLM Curacao Marathon. Aña pasa IBiSA a duna su apoyo pa facilita esnan di Aruba cu e posibilidad di por registra na IBiSA y duna mas informacion. 80 Persona di Aruba a participa na e KLM Curacao Marathon di 2015 di locual varios participante a cay den premiacion.
Sr. van Muiswinkel ta invita tur coredor di Aruba pa e KLM Curacao Marathon di 2016 y ta anuncia entusiasma cu e training App ta disponibel pa nan tambe.
Kees van Muiswinkel, “Mi ta orguyoso p’e hecho cu e Virtual Coach aki ta disponibel gratis pa tur hende. Di e manera aki hopi di esnan cu awor ta cuminsa core lo por disfruta di e deporte di coremento mientras cu esnan mas avansa lo por realisa nan metanan personal di un forma responsabel y mas effectivo. Mi conseho: ”No train demasiado duru, pero train sabí cu nos App”.
E uzo ta fasil: Download e App via Google Play of den App Store. Sigui e instruccionnan y den algun minuut bo tin un schema di training cu ta apto pa bo. Bo mes por scohe cuanto dia pa siman bo ta train y riba cua dia. E Virtual Coach lo hasi un ‘planning’ personal, y durante di e periodo di training lo recorda bo ki dia bo mester core, e distancia y di cua manera sea bo “pace”. Despues di cada training bo ta ricibi un update y bo por comparti bo logro via di social media. E KLM Curacao Marathon App a ta traha den cooperacion cu MYLAPPS.
Cada participante for di Aruba, Boneiro y naturalmente Corsou, tin e chens pa gana dos return-KLM Tickets, a base di nan number di salida, ofrece di parti di KLM Caribbean.
E organisacion ta prepara pa un crecemento pa maximal 3.000 participante, cu ta e limite pa garantisa seguridad di tur participante y fanatico na banda di ruta, pero tambe pa compra di medaya, shirts, awa, fruta i bebida deportivo. Kees van Muiswinkel ta anticipa un cresemento di tanto participantenan local como internacional, inclusive di Aruba. Pa e motibo ey su conseho ta pa inscribi na tempo pa asina evita desepcion y pa ta sigur cu bo nomber ta aparece riba bo number di salida.
Inscripcion ta posibel via di website www.klmcuracaomarathon.com caminda bao di “internacional” tin un balki pa participante di Aruba. Esan na Aruba tambe por pasa na IBiSA pa registra en bes di haci esaki ‘online’. Te cu dia 30 di juni 2016 tin “Early Bird Special”
Meta Caritativo
E aña aki tambe tin un meta caritativo mara na e evento: “Run 4 School”. Participantenan na momento di inscripcion di forma boluntario por hasi un donacion. Cu e donacionnan lo duna un regaldo na un scol local.
Partner, sponser i boluntarionan
KLM Curacao Marathon a bira posibel cu un cantidad grandi di partner, sponser y boluntario. Ademas di KLM como sponser principal, tin sponsernan pa distancianan specífico manera Cavalier, Intertrust, Royal Navy Netherlands, Amstel Bright, pero tambe cu bon cooperacion di Curacao Tourist Board, Curacaose Atletiekbond, Hotel Lions Dive & Beach Resort, McB, Kooyman, Curacao Ports Authority y hotelnan oficial.
Un resumen di puntonan importante di e KLM Curacao Marathon
*Cu 5 distancia tin algo pa cada persona.
*Por scohe for di 4 careda riba caminda y un Trail.
*E 5 y 10 km por cana of Core.
*Participacion ta pa hende local y internacional, hende homber y hende muher di tur edad.
*Cada participante ta ricibí un BIB number pa start, registracion di tempo ta online, T-shirt di katoen, bunita medaya, suficiente post di awa cu e.o. fruta y bebida deportivo.
*Cada hende cu ta inscribi na tempo lo ricibí un propio number di start cu su number y mencion den courant Amigoe.(Corsow)
*Bunita parcours atraves di e sitionan turístico di Willemstad cu musica na banda di ruta.
*App gratis cu ‘Virtual Coach’ y ‘Live Track & Trace’. Famia y amigonan por sigui cada participante den “realtime”.
*Certificado gratis pa cada participante, cu nomber i distancia.
*Finish hunto riba tur distancia na playa, cu entrega di premio pa number 1 te cu 3 y un “After party on the Beach”.
*Dry-Fit Running shirt, Movie Night on the Beach, Pasta Party, Finish Photo &
Video ta opcional.
Pa mas informacion por tuma contacto via info@curacaomarathon.com
Of na Aruba via Instituto Biba Saludabel y Activo (IBiSA)
Ibisa.socialmedia@gmail.com
Foundation Run in the Sun
Kees van Muiswinkel (Chairman & Founder), Cell: 5210602
Willem Cordilia (Race Director), Cell: 523 2332


c: text/html

text:
Sertifikashon di Akountent
Un Sertifikashon di Akountent ta e opinion por eskrito di un akountent riba e kuentanan di un kompania ku e la kontrolá. E opinion aki ta de hecho e resultado di e ouditoria den e kompania. Na Kòrsou te ainda nos no ta asina leu ku e akountent ta duna su sertifikashon na papiamentu. E sertifikashon aki semper ta na Hulandes òf ingles.
Kontenido
Tipo di Sertifikashonnan[editá | editá fuente]
Akinan ta sigui un lista di e kuater tiponan di sertifikashon ku un akountent por duna:
Opinion favorabel[editá | editá fuente]
Un opinion favorabel ta nifiká ku e kuentanan i e relato finansiero di e kompania ta kumpli ku e rekisitonan spesifiká pa e akountent. Esaki ta nifiká en todo kaso ku e sifranan den e relato finansiero ta kuadra ku e sifranan den e buki di e kompania i ku esaki ta duna un bista real riba e kuantifikashon i e komposishon di e kapital i resultado finansiero di e kompania konserní pa un sierto periodo.
Opinion kualifiká/limitá[editá | editá fuente]
E opinion limitá ta enserá ku e akountent tin sierto insertidumbre pa loke ta trata e konfiabilidat di e relato finansiero. Den e kaso aki e akountent ta sospecha ku tin sierto iregularidat den e kuentanan di e kompania ta p’esei e no por duna un opinion favorabel. Pero e iregularidatnan aki no ta asina importante tampoko pa duna un opinion desfavorabel òf keda sin duna un opinion.
Apstenshon di opinion[editá | editá fuente]
E akountent ta apstené di duna un opinion riba e relato finansiero na momentu ku e tin un insertidumbre riba e kòntròl di e kuentanan di e kompania. E insertidumbre ta di tal índole ku no ta posibel pa duna un opinion favorabel pero tampoko un opinion limitá. Ta trata aki di un situashon kaminda tin un insertidumbre supstansial riba e ouditoria ku e akountent a hasi.
Opinion desfavorabel[editá | editá fuente]
Ta duna un opinion desfavorabel na momentu ku tin un insertidumbre supstansial riba e kuentanan i e relato finansiero di e kompania. Den e kaso aki e kuentanan òf e estado finansiero di e kompania no ta kumpli ku e rekisitonan stipulá pa lei. Den e sertifikashon aki e akountent ta duna di konosé ku e kuentanan no ta konfiabel òf inkorekto ku un splikashon di e naturalesa i magnitut di e insertidumbre.

robotstxt: allowed

filter: keep


text:
Entrante promé di yanüari 2014 a remplasá Grondbelasting na Kòrsou pa Onroerendezaakbelasting (OZB). Na mei 2013 Staten a aprobá e lei aki.
Riba e site aki bo por lesa:
Pa konkluí tin informashon den forma di algun video kòrtiku i un foyeto digital, kaminda bo por haña kontesta riba bo preguntanan relashoná ku OZB. Komo Inspekshon di Belasting nos ke sirbibu mas mihó posibel.
No mashá kos. A modernisá e idioma i e konseptonan den e lei, e balor basá riba taksashon awor a bira e konsepto mas kla “E balor den transakshon ekonómiko”, a introdusí un tarifa di trapi i a subi e impuesto.
Mas kos ku ta nobo ta ku den kaso di un edifisio riba un tereno di hür ku ta propiedat di pais Kòrsou e hürdó di e tereno mester paga impuesto riba balor di e edifisio. A oumentá e kantidat di eksonerashon di OZB ku prinsipalmente tereno den naturalesa ku ta habrí pa públiko despues di aprobashon di minister, i tereno di deporte i fasilidat di deporte di gobièrnu òf fundashon sin meta di lukro i ku no ta hasi ganashi tampoko. Mester paga un aanslag definitivo di OZB denter di dos luna despues di su fecha. Eksonerashon di impuesto (P.e. pa motibu di hopi tempu pará sin uso) ya no ta posibel.


text:
ORANJESTAD – Ayeratardi a duna inicio na locual ta e Subway Series 2017 di Aruba Little League. E division di Major 11-12 a start sali na Pos Chiquito Ballpark y ta wordo dedica na Sr. Braulio Wester pa su anjanan di dedicacion na e deporte di baseball Little League.
E prome wega tawata entre e ekipo di North league y South league unda cu e ekipo di North league a demonstra di ta superior. Un total di 3 homerun, Shawndrick Oduber, Charlson Croes y Jerrieel Rafael cada uno cu un pa asina pone un total di 9 careda. Pitcher ganador ta resulta Justin Morales cu a bai full e ruta pa duna North league nan prome victoria.
Awe tin wega number dos ora cu Center league enfrenta e ekipo di South league, wega ta 6or na Pos Chiquito Ballpark y fanaticonan ta keda cordialmente invita.


text:
ORANJESTAD(AAN): Renobacion na filial di Biblioteca Nacional na San Nicolas, ta den un fase hopi avansa, pero lamentablemente ainda no ta completamente cla pa entrega, segun directora Astrid Britten.
Siman pasa varios colega di Biblioteca tabata na e filial na San Nicolas, hunto cu un representante di DOW pa sigui riba e desaroyo di e trabaonan cu ta tumando luga y tin trabaonan cu tin cu keda finalisa ainda.
Un di nan ta SETAR, ya cu a haya un contratiempo, mirando cu nan a horta e kabelnan di telefon. Un otro trabao adicional mester a tuma luga, pa por concreta esaki.
Tambe tin trabaonan interno cu mester por a keda cla, prome cu e entrega e edificio na biblioteca. Intencion ta cu pa dia 16 di April lo el a keda entrega. Pero debi na esaki, tin un retraso.
No a haya un fecha nobo ainda. Britten a pidi un reunion si tambe cu DOW pa palabra tur e desaroyonan cu tin, kico por ta e posibel fecha nobo pa entrega di e edificio.
Di parti di e contratista encarga cu control di e trabao, segun Britten, ta departamento di DOW, ta un proceso cu ta cana den dos. Biblioteca mes no ta den esey. Ta pone biblioteca na altura. Y si tin problema manera den e caso aki cu a bin un retraso riba e entrega di e trabao.
Astrid Britten, directora di Biblioteca, a splica cu DOW a traha e programma van eisen. Tin un lift completamente nobo. Esey tabata un di e problemanan cu ultimo biaha el a keda renoba, no a haci algo na dje.
Ya cu ta haya toch pa e hendenan grandi cu por haci un uzo mas optimal di dje, e lift ta completamente nobo. Airconan tambe ta nobo. Kranchi di bañonan, pero no manera a reemplaca e wcnan of labamano. E luga ta full geverfd. Tabata un trabao di alrededor di 1.6 miyon florin.
Esaki por considera como un grote beurt. Hopi di e cosnan a cambia. No tin mobilario nobo. No tabata inclui den e parti ey. E parti cu a renoba, ta e parti bouwtechnisch. Locual cu a keda haci tambe, segun Britten.
Awor aki nan a na un edificio hopi mas chikito. Tin hopi material cu ta warda. Tin biaha tin cu pensa cu mas warda e materialnan, y ora saca nan, bo ta haya un deterioro tambe di esaki. Ta spera cu pronto e parti aki por keda cla, pa nan por ta bek den e edificio den Peter Stuyvesantstraat.


text:
Cookies ta failnan chikitu ku ta wòrdu wardá riba bo kòmpiuter ora bo bishitá un wèpsait. Di e manera ei ta posibel pa rekonosé bo kòmpiuter na momentu di bo bishita.
Kua cookies Rijksdienstcn.com ta usa?
Cookies pa estadístika i análisis
Rijksdienstcn.com ta hasi uso di cookies pa mantené estadístikanan riba e wèpsait i pa analisá kon bishitantenan ta hasi uso di e wèpsait. E informashon aki ta yuda nos pa drecha e wèpsait. E asina yamá “analytic cookies” tin un number (úniko). Nan no ta kontené datonan personal. Rijksdienstcn.com no por hasi uso di e cookiesnan aki pa rekonosé abo personalmente. Tampoko por hasi uso di e cookiesnan pa rekonosé abo riba otro wèpsait. No ta hasi uso di e datonan ku ta anónimo ku a kolekshoná pa otro meta ku ta mehorashon di e wèpsait i no lo duna e datonan na kualke otro organisashon.
- Cookie toestemmingvoorcookies: ta memorisá e pèrmit pa hasi uso di cookies i ta sòru ku e balki ku e teksto ‘cookie’ no aparesé mas.
- Cookie_pk_id: pa registrashon di estadístikanan ta disidí si un bishitante ta nobo òf si el a bishitá e wèpsait promé.
- Cookie _pk_ses: pa registrashon di estadístikanan ta yuda stipulá kua páginanan a wòrdu bishitá.
- Cookie _pk_ref : ta yuda stipulá for di kua wèpsait rijksdienstcn.com a wòrdu bishitá pa registrashon di estadístikanan.
- Cookie surveyvisittime: ta yuda stipulá, pa estadístika, kon largu e bishita tabata riba e página Rijksdienstcn.com
- Cookie surveystatus: ta kòrda e partisipashon online di e enkuesta riba Rijksdienstcn.com
Cookie pa formulario
E formularionan riba Rijksdienstcn.com ta usa un cookie ku ta nesesario pa e despacho korekto di un formulario.
Cookie form_map_id: ta kòrda e balornan yená den e formulario te ora ku e formulario wòrdu mandá. Na kabamentu di e bishita outomátikamente e ta wòrdu eliminá.
Cookies pa servisio di abonadonan
Abonadonan di Rijksdienstcn.com ta usa cookies pa laga e proseso di aboná kana korektamente. Tin 2 tipo di cookies:
- Cookie _rijksoverheid_session: ta sòru pa e protekshon i wardamentu di e estado durante di e inskripshon, kambio i na momentu ku un persona ta mèldu ku e no ke ta inskribí mas. Na kabamentu di e bishita di Rijksdienstcn.com outomátikamente e cookie ta wòrdu eliminá.
- Cookie _persberichten_session: ta registrá si bo ke inskribí òf no pa risibí komunikado di prensa. Na kabamentu di e bishita outomátikamente e cookie ta wòrdu eliminá.
No risibí cookies
Bo no ke risibí cookies mas? E ora ei bo por adaptá bo internetbrowser.


text:
Notisia
-
Korsou ta enkabesa delegashon di Reino den OAS
Kòrsou ta enkabesá delegashon di reino na e di 47 renion general di OAS.
Lesa mas 15 Yüni 2017 - Den Komunikado
-
Konsul General Zhang di bishita serka PM Rhuggenaath
Prome minister rhuggenaath i konsul-general zhang ta diskuti futuro di e relashon entre Korsou ku China.
Lesa mas 14 Yüni 2017 - Den Komunikado
-
Vandalismo SDK
Promé Minister ta lamentá vandalismo na pisina di SDK
Lesa mas 9 Yüni 2017 - Den Komunikado
-
Rotonde Plaza Hariri ta haña su toke final ku plantamentu
En konekshon ku plantamentu den área i riba e rontonde di Plaza Hariri, for di djarason 7 di yüni próksimo tur ku…Lesa mas 23 Yüni 2017 - Den Komunikado
-
Limpiesa di Zeta
Limpiesa di e zeta ku a laba bin na diferente kaminda na nos kostanan ta kana bon, pero den wikènt ku ta bini tin mester di 60Lesa mas 23 Yüni 2017 - Den Komunikado
-
Studiante den Derecho Fiskal i Ekonomia a presentá su tesis di graduashonLesa mas 19 Yüni 2017 - Den Komunikado


text:
Willemstad, 18 di sèptèmber 2016 – Den kuadro di e Flow Carifta Games 2017 partidonan a firma e kontrato djabièrnè último 16 di sèptèmber.
Esaki ta tuma lugá na Hilton Hotel entre e partidonan ‘North American Central American and Caribbean Athletics Association’ (NACACAA), ‘Curaçaose Atletiek Bond’ (C.A.B) i e fundashon ‘Organisatie Atletiekevenementen’ (StOA).
Fuera di Promé Minister Ben Whiteman i Minister Irene Dick, tambe tabata presente e Kònsùl General di China, CTB, Reda Sosial i diferente representantenan di e patrosinadornan lokal. Atletismo mes tabata bon representá pa medio di Churandy Martina, Liemarvin Bonevacia i diferente otro atleta.
NACACAA tabata representá pa medio di su Presidente Victor Lopez i Sekretario General Serralta, ku a biaha pa Kòrsou for di Puerto Riko. NACACAA ta e doño di e ‘Flow Carifta Games’, kaminda e di 46 edishon lo wòrdu organisá na Kòrsou dianan 15,16 i 17 di aprel 2017 próksimo. Mas ku 25 pais lo partisipá ku mas ku 600 atleta hóben. E komité organisadó StOA, ya a kuminsá ku e preparashonnan for di 2015, kaminda Gobièrnu di Kòrsou ta hunga un ròl esensial.
Despues di e diskursonan di presidente di C.A.B. Willem Cordilia i e presidente di NACACAA Victor Lopez, Promé Minister Whiteman a deklará ku Gobièrnu ta para kompletamente tras di e evento, i ku e proseso di supsidio a terminá. E la informá StOA ku nan lo por uza e montante nesesario riba un término kòrtiku.
Despues ku presidente di StOA, Igor Cyntje, a duna su diskurso, partidonan a firma e kontrato i a selebrá e akto ku un bríndis i un resepshon. E organisashon di e ‘Flow Carifta Games’ no ta benefisiá solamente e deporte di atletismo, pero tambe ta pone Kòrsou den ‘spotlight’ komo destinashon turístiko pa e region di Karibe.
Mas informashon ta disponibel riba www.carifta2017.com


text:
Tur aña mundo ta conmemora Dia Internacional di Derecho di Mucha
Dialuna, 20 di November, ta un dia importante, riba cual mundo ta conmemora e adopcion di e Declaracion Universal di e Derechonan di Mucha na Continue Reading
International School of Aruba tin su Open Dag
Anualmente International School of Aruba tin su Open Dag. E aña aki e lo tuma lugar riba Diasabra, 9 di April 2016. Nos ta kier Continue Reading
Launch di revista Transcend a tuma lugar diabierna
Biblioteca Nacional Aruba a ricibi un ehemplar di e prome edicion di e revista nobo, ‘Transcend: your sustainable source for the ABC islands’, pa su Continue Reading
Bunita exposicion di mas di 20 Kerstboom na Seroe Pita 34 C pa Casa Cuna Cu e oportunidad pa bira amigo di Casa Cuna
Fundacion Casa Cuna Progreso ta un internado pa muchanan entre 0-8 aña. Nan meta ta pa cuida y guia muchanan cu pa un of otro Continue Reading
Casa Tua ta celebra diez aña di excelencia
Na honor di e restaurant su di 10 aniversario, e alumnonan di EPB cu ta studiando den e direccion culinario profesional basico a disfruta di Continue Reading
Den Futbol Escolar organisa pa IBiSA: International School of Aruba ta titula Campeon den categoria B-mucha muher
Diaranson atardi a tuma lugar e weganan di final nacional den futbol di ‘Deporte Escolar’ organisa pa Instituto Biba Saludabel y Activo, IBiSA. E competencia Continue Reading


text: Despues di Aruba su parada grandi di carnaval, ora cu tur hende ta bay cas y sosega curpa, tin hende cu si ta sigui traha pa por tene e ruta limpi despues di parada. Esaki ta trabounan cu ta cuminsa anochi laat y caba marduga of casi mainta. Den henter e proceso tin un total di ocho truck driver. Tabata tin 13 hende riba riba caya haciendo limpi. Tres personal di City Inspector y tres agente policial. E momentonan ey nan a calcula cu e trabou lo caba pa mainta. Pasando riba e rutanan a mira claramente cu tin area mas sushi cu otro. E caha cu pa anjanan largo AVP a usa, atrobe a duna bon resultado pasobra pueblo a usanan hopi bon tirando nan sushinan aden.


text:
Bolo di appelmoes
Ingrediente:
• 1 2/3 kopi di hariña di pan Sun Flour
• 1 1/3 kopi di sucu
• 1/3 kopi di margarina
• ¼ telep di baking powder
• 1 telep di soda
• ¼ telep di kruidnagel (mul)
• ½ telep di canel (na puiroe)
• ¼ telep di allspice
• 1/3 kopi di lechi
• 1 kopi di apelmoes
• 1 webo
• 2/3 kopi di rasenchi
Preparacion:
Prome cu tur cos ta pone e forno keinta na 350 grado. Awor ta pone hunto, e hariña di pan, e sucu, soda, e baking powder, kruidnagel, canel y e allspice hunto. Despues ta pone e margarina aden y ta drei bon. Caba bati nan bon bati, caba ta pone e apelmoes e lechi y tambe e webo aserca. Drie nan bon. Caba bati nan hunto atrobe. Te delaster ta pone e rasenchinan. Drei nan poco poco door dje mescia, preferibel cu un cuchara di palo, hunta e forma eu margarina y basha e mescla aden. Lage keda 350 grado, 40 minuut den fornu.
Bolo di Cashupete
Ingrediente pa e bolo:
• 1 ½ cup di hariña di pan
• 1 cup di sucu
• 1 cup di manteca
• ¼ cuchara chikito di salo
• 1 ½ cuchara chikito di baking powder
• 1 cup di lechi
• 6 blanco di webo
• 2 cup di cashupete mulá
• 1 cuchara chikito di escensia di almendra
Pa e blancha, nos mester di:
• 1 cup di sucu di blancha bolo
• 2 blanco di webo
• 1/3 cup di mantéca
• 1 cuchara chikito di escensia di almendra
• 1 cuchara chikito di salo
• 1 cup di cashupete mulá
Preparacion:
Pa traha e bolo di cashupete ta bati e manteca y e sucu. Ora nan ta bon batí ta pone e blanco di webo aserca y sigui bati bon. Despues nos ta agrega e sobra ingredientenan y ta bolbe drey nan bon den otro. Entretanto nos a hunta un forma bon huntá cu manteca y nos ta basha e mescla den e forma y hinke den formu mester ta cendi na 350 grado y ta laga e bolo keda 35 minuut aden. Ora e bolo ta cla ta sake for di forno y laga fria pa por blanché. E blancha; Bati e blanco di webo hunto cu e sucu, pa despues pone e manteca y e salo acera. Awor nos ta pone e escensia di almendra y nos ta bati nan bonbatí. Como ultimo ta pone e cashupete mulá acera y ta drey bon gedrey. Ora nos ta cla y e bolo tambe a fria ta tapa e bolo cu e mescla di cashupete. Pa hacie un tiki mas bonity ta dorne cu cherry y lamoenchi confeit.
Bolo di cerbez
Ingredientenan:
• 2 kopi di sucu bruin
• 1 kopi manteca
• 2 webo
• 2 kopi dadel corta chiquito
• 1 kopi netchi corta chiquito
• 3 kopi hariña pan (blanco)
• 2 telep baking powder
• 1 telep di salo
• 1 telep di cane
• ½ telep di clabo (mula)
• ½ telep di allspice
• 2 kopi cerbes (cualquier sorto)
Preparacion:
Bati sucu y manteca hunto te ora nan bira light, pone e webonan uno pa uno bati nan bon. Baha e speed na promer. Pone e nechi cu e dadernan aden. Seefta e hariña y pone e baking soda, salo specerijnan hunto. Tira e hariña y 1 copi cerbez poco poco. Despues pa ultimo ta basha e otro copi di cerbez aden. Caba ta pone e mezeta den un forma cu buraco, no hunta e forma.
Bolo di fruta y walnut
Ingredientenan:
• 2 cups di walnut gechop
• 2 cups di fruta mix gechop (candied fruits and peels
• 3 cups di rasenchi gechop
• 1 cup di cherry corra corta na mita
• 1 cup ci carent
• ½ cup di orange juice
• 1 cup di manteca of margarina
• 1 cip di sucu bruin (bon gepak)
• 6 webo
• ½ ons di chuculati marga gesmelt
• 2 cups di hariña
• 1 telep cinnamon, nutmeg y clabo
• ½ telep baking soda
• ¾ telep saldo
Preparacion:
Combina noot y fruta cu e juice y tape y lage para 3 pa 4 ora 1 dia pa otro. Crema e manteca y batie e sucu aden te ora e bira fluffy. Bati e webonan aden un pa uno te ora e bati bon. Drei e chuculati aden. E mansa por parse corta pero esey ta normal. Combina e mansa cu fruta (frutanan, noot gemix cu e orange juice). Seefta e hariña cu e spicenan soda y salo, drei den e mansa te ora e ta bon gemix. Pone e mescla den un forma bon hunta y hinke den fornu na 300 grado pa mas o menos 2 ora y 20 minuut of te ora e test sali bon. Lage fria despues boltie. E mezcla ta midi mas o menos 10 cups y pisa 3 liber.
Bolo di galiña
Ingrediente:
• 4 ½ cuchara grandi di margarina
• ½ kopi di hariña di pan Sun Flour
• 1 kopi di bouillon di galiña
• ½ kopi di lechi
• 1 siboyo corta fini
• 1 promenton corta fini
• 3 kopi di paneermeel
• 4 kopi di galiña herbe corta na pida pida
Preparacion:
Traha un saus di e hariña di pain, mateca bouillon y lechi. Pone e siboyo y e promenton hasa den e saus. Delaster ta pone galiña y salo. No lubida un tiki peper na bo smaak. Laba e galiña si prome. Bruha tur cos hunto, drei bon pa tur cos coge smaak. Nos ta hunta e forma bon hunta cu rees, caba basha e bolo aden. Bati dos webo, basha ariba dje y tambe un tiki paneermeel. Pone den fornu na 350 grado y lage para aden pa mas of menos 1 ora, y bo bolo di galiña ta cla.
Bolo di pan
Ingrediente:
• ½ cup di awa
• 1 ½ bleki lechi chiquito
• 10 snechi di pan sin casca
• 2 cuchara di manteca
• 2 webo
• 2 cuchara di rasenchi
• 12 gota di “sweeta”
• Tiki salo
• 1 cuchara di kaneel
• Un tiki di casca di lamunchi raspa
Preparacion:
Hunta e forma cu manteca, separa e blanco for di e dor di webonan. Herbe e lechi, despues ta pone e pan acera. Lage muha y drei of bati e mescla te ora e bira un papa fini sin clompi. Pone e manteca. Door di webe, rasenchi acera tira 12 gota di “sweeta” aden y sigui drey e mescla.Mescla e mansa despues cu e salo, kaneel y casca di lamoenchi, bati e blanco di webo te ora e bira stijf pone den e mansa, sigui mescla bon, basha e mansa mesora den forma. Hinke den fornu na 320 grado pa un
ora y mei. Lage e bolo fria completo prome cu sake for di e forma.
Bolo di pistacho
1 paki manteca blueband 4 pida
1 cup di sucu
2 cup di harina blanko
1 teleep di encencia di pistacho
1 paki di pudding di pistacho (PIE FILLING)
1 teleep di baking powder
2 webo
Bati e manteca,suco,webo pudding di pistacho pa diez minut/ despues tira e harina, baking powder y encencia di pistacho i pone un banda.
PA E MEZCLA:
1/2 cups di nuts corta chikito, 1/2 cups di suco, 2 teleep di encencia almond, mescla tur cos hunto. Hunta un forma cu manteca i pone un tiki di mansa y depues pone un tiki di e mescla, despues un tiki di mansa y despues un tiki di mezcla te ora e mesclakaba,pone e forno na 325 grado laga e bolo pa mas of menos 45 min. te un ora den forno.Tiki hariña di pan. Sigi bruha nan dos te ora whisky y e hariña caba awor bruha e frutanan aserca. Hunta un forma di 1 liber.Res, fura e forma cu papel di vet e bolbe hunta, basha e mescla den e plancha y hinke den forno
CREMA DI PISTACHO:
Pa blancha e bolo, 2 enveloppe dreamwhip,1 paki di pudding di pistacho,
1 cup di icing sugar, 1 cup i mitar di lechi awa i laga nan bati pa 3 min. E bolo ta wordo blancha cu e crema di pistachio i dorna cu noot y cherry.
Bolo di fruta seco
• 1 cup di rasenchi color scur
• 1 cup di rasenchi color blanco
• 1 cup di dader (cortá na 6 pida)
• 1 cup di karent
• 1 sacu di fruta seco mixed (preimo, apricot, peach y pera)
• 1-1/2 cup di whisky
• 2 ½ cup di hariña di pan
• ½ theelepel di baking powder
• ¼ theelepel di baking powder soda
• ½ theelepel di salu, 1 theelepel kaneel
• ½ theelepel di nutmeg
• ¼ theelepel di clabo na puiro
• 375 gram di margarina
• 1 ½ cup di sucu bruin
• 2 theelepel di casca di lamunchi raspá
• 2 cuchara di stropi molases
• 6 webo (batí apart)
Preparacion:
Muha e frutanan cu 1 cup di whisky y laga nan para trek pa dos dia sefta hariña di pan, baking soda y baking powder hunto, agrega salu, kaneel, clabo y nutmeg aserca.Sende e fornu na 300 grado, bruha e lamunchi raspá den ½ cup di whisky, bati e margarina y sucu agregá e stropi di molases y agregá e webonan bati …tiki….tiki bati tur esaki nan den e mixer pa 2 minuto agregá ½ cup di whisky y e hariña di pan pero tiki..tiki. un tiki whisky.
Tempo:
1-1/2 Forno: 300 grado test: pencha e bolo cu un palo di sate, di e palo sali seco….. anto e bolo ta bon. Ora e bolo ta cla, laga e fria 10 minut den plancha prome cu bolt’e, ora e fria….. hunt’e cu stropi blanco.
Bolo di “Cherry Confetti”
Ingrediente:
• 3 cup di hariña di pan
• 2 cuchara chikito di baking powder
• 1 cuchara chikito di salo
• 1 cup di res
• 4 cup di confectioners dugar (suca fini di blancha bolo)
• 4 webo
• 1 cup di lechi
• 1 cuchara chikito di escensia di almendra
• 1 cup di cherry corta fini fini
• ½ cup di almendra mula (mester herbe e almendra kita su casca, caba ta mule)
Preparacion:
Primeramente ta mescla e hariña, baking powder y e salo. Tambe ta mescla e res y e sucu fini, te ora e bira un crema. Ora cu e ta un crema ta pone e mescla di e hariña aden, y dreyé bon. Bati e webonan bon batí, y bruhanan tambe den e mescla. Poco poco ora nos ta bruha e mescla, ta pone e almendra mula, e cherrycorta y e escencia di almendra den dje y mescla nan bon den otro. Hunta un forma bon hunta cu res, y strooi un tiki hariña di pan den e forma. Basha e mescla den e forma awor, hink’e den forno cu entretanto ta cendi na 350 grado. Laga e bolo di Cherry Confetti aki keda 45 pa 55 minuut den forno. Ora e bolo ta cla y a sak’e for di forno, ta hunte cu manteca y strooi cana riba dje.
Bolo di Pruim
Ingrediente:
• ½ paki di dader
• ½ paki di pruim
• 1 cup di biña cora
• Bati esakinan bunto den un mixer
Despues bati:
• 6 webo te ora cu e scuma bon
• 1 cup di sucu
• 1 pida manteca di bara
• 2 cup hariña blanco
• 2 cuchara chikito di baking powder
• 1 cuchara di vanilla
• 2 cuchara di awa di cherry
• 1 tiki clabo mula
• 1 tiki cane
Horne na 350 grado pa un ora. Pa dorna e bolo di pruim:
• 1 paki di pruim
• 1 cup di sucu
• 1 cup di awa
• Un tiki vanilla
Awor bo ta ponenan herbe, despues bo ta pone un rato den un mixer pa bati’e. Después bo ta dorna e bolo di pruim cun’e.
Bolo di rum
• 1 cup di manteca
• 1 ½ cup di sucu
• 6 webo
• ¾ cup di juice di lamoenchi
• ¼ cup di sasca di lamoenchi raspa
• 1 ½ cup di hariña geel
• 2 telep di baking powder
• ¼ cupo di rum
Preparacion:
Bati e manteca cu e mixer te ora e bira crema. Basha e sucu tiki tiki y batie te ora e keda “fluffly”. Agrega e webonan un pa un y bati despues di cada uno. Drei e juice di lamoenchi y casca aden. Tira e hariña blanco, hariña geel y baking powder. Mezcla nan bon y drei e rum aden. Pone den un ormo hunto cu res y honre pa 1 ora na 350 grado.
Bolo di sherry y bacoba
Ingrediente:
• 1 pk. Yellowcake mix (18.5 ounce)
• 4 bacoba grandi (cu su casca)
• 3 cuchara manteca
• 3 cuchara dry sherry
• 1 cuchara d sucu of honing
• Whipped cream
Preparacion:
Trahe paki yellow cake mix manera e paki ta indica. Ora ta cla lage fria. Pone e 4 baconanan cu casca den un baki den forno na 350 grado pa 25 a 30 minut of te ora e bacoba bira moli. Kita e casca di e bacoba y pone den osterizer. Pone aserca e manteca, sherry y sucu y batie te ora e bira smooth, lage fria un poco…Slice e bolo (3 laag) y hunta e laganan cu e relleno di bacoba. Traha whipped cream manera ariba e paki y hunta bo bole rond y ariba cune y pone den frigidaire.
Bolo di specerei
Ingrediente:
• 2 kopi di hariña di pan Sun Flour
• 3 telep di baking powder (double acting)
• 1 telep di salo
• 1 telep di cane (na puiro)
• 1 telep di allspice
• 1 telep di netemuskaat, (na puiro)
• 1 telep di cloves
• 1/3 kopi di rees
• ¾ kopi di lechi
• 2 cuchara grandi di lechi
• 2 webo
• 1 telep di vanilia
Preparacion:
Sefta e hariña di pan, baking powder, salo, cane, cloves, allspice, netemuskaat y e sucu. Bruha nan hunto. Pone e sucu bruin e rees, y e ¾ kopi di lehi acerca. Bati nan bon bati. Caba pone hunto e vanilia y e 2 cuchara di lechi y tambe e 2 webonan. Bati bon bati atrobe. Hunta e forma bon cu rees pone e fornu na 350 grado y lage para den for no 30 pa 35 minuut.
Bolo di tres lechi
Pa e palnlefi:
• 2 copi hariña
• 2 copi suco
• 6 webo
• 3 telep di baking powder
• ½ cupo di lechi
• 1 telep di vanilia, 1 telep di almond
• Un tiki salo
Preparacion:
Laga e webo bati te ora e bira stijf. Despues ta pone sucu, hariña, baking powder lechi etc. Ora e bolo Sali for di forno nos ta hinke cu un palo di sate pa e keda ful ful cu buraco y nos ta traha e liquido den oster.
Liquido
• 1 bleki grandi di lechi condens
• 1 bleki grandi di lechi bleki
• ½ kopi lechi regular di paki
• 3 dor di webo
• 1 whipping cream (4 envelop)
• 3 telep di brandy extract
Preparacion:
Ta basha e liquido ariba e panlefi wak pa tur caminda haya. Awor e crema pa dorna. 2 blanco di webo – 1 cup di sucu na candela 1 lamunchi berde raspa, ¼ telep di tartar1 tiki salo – ½ cup di awa. Den mixer pone 2 blanco di webo mientras cu e 1 cup di sucu y ½ cupo di awa ta na candela pa mas o menos 7 minuut. Ora e bira transparente ta bashe ariba e 2 blanco di webo cu ta bati y pone e lamunchi, tartar y salo acerca y despues ta blanche e bolo cune.
Carrot cake
Ingrediente:
• 3 cups hariña blanco
• 1 cuchara ground cinnamon
• 1 telep bk. powder
• ½ telep ground ginger
• 1 ¼ cups veg. oil
• 1 cuchara vanilla extr.
• 2 cups wortel raspa
• 1 cup sucu
• 2 telep soda
• 1 telep salo
• 1 ¼ cups appelsauce
• 1 cup sucu lichtbruin – 4 webo
Preparacion:
Ceinta e forno na 350 grado. Hunta un forma cu vet. Den un bowl bruha tur e ingredientenan seco. Den un orto bowl bati e otro cosnan te ora nan ta suave. Mezcla e wortel aden y bashe den e hariña. Basha e mezcla den e forma y horne pa 65-70 min. Tape cu foil si e bira bruin mucho liher prome su tempo.
Carrot cake (wortel)
Ingrediente:
• 1 paki di carrot
• 2 cups sucu 2 ½ cups hariña
• 1 telep baking powder
• 1 telep soda
• 1 telep nutmeg
• ½ telep ginger
• 1 telep vanilia
• ½ liber mixed fruit mula
• 1 paki rasenchi mula (1 ½ cup)
• 1 cup margarina dirti (2 repi)
• ¼ cup azeta dushi (manzola, corn oil)
• 1 cup biña of cherry brandy of cordial
• 5 webo bati
Preparacion:
Mix webo bon den un comchi pone margarina dirti y azeta dushi, carrots, fruta, fanilia, y spederijnan drei bon, pone webo bati mescle bon. Pone e harña alternando cu e bebida. Drecha e forma basha bo mansa y hinke den forno.
Crema di mango
Ingrediente:
• 5 mango grandi – Sucu
• 2 apelsina casca y corta na pida chiquito
• 1 cuchara grandi di juice di lamoenchi
• 2 kopi di whipping-cream – 1 kopi di pecan nuts
• 12 cherry berde.
Preparacion:
Pela e mangonan y corta nan for di e pipita. Ponenan den un blender y mescla nan cu sucu segun gusto. Pone e apelsina y juice di lamoenchi, bati e whipping cream y bashe den e blender. Agrega pecan nuts. Sirbie den glas di pudding y dorne cu cherry.
Kesio di Coco
Ingrediente:
• 2 coco – 1 kopi di awa cayente
• 2 bleki di lechi condens di 397grs. (cualquier marca)
• 6 webo
Preparacion:
Raspa e coconan y basha e awa cayente aribanan. Despues bo ta priminan te ora cu bo haya 2 kopie bon colma di lechi. Djey bo ta mezclanan cu e lechi condens y e webonan bon bati.
Pa e caramel
Ingrediente:
• 1 kopi di sucu – ½ kopi di awa
Preparacion:
Pone na candela e awa cu e sucu, te ora cu e haya punta. Bo ta bahe for si stoof, bashe ariba e kesio den e pyrex, y pone den forno na 350% den baña di Maria, pa 1 ora y mei. E receta aki ta pa 12 personan.
Kuki di cherry
Ingrediente:
• ½ kopi di mateca
• 1 ¼ kopi di sucu
• 2 webo
• ½ kopi di lechi
• 1 telep di vanilla
• 3 ½ kopi di hariña blanco
• ½ telep di salu
• 4 telep di baking powder
• 1 ½ kopi di jam di cherry
Preparacion:
Drei e manteca hunto cu e sucu, un webo, e lechi y e vanilla. Pone e harña ariba un tabla. Corta e mansa grandura di un florin. Pone un tiki jam di cherry ariba un di e pidanan y tape cu un otro pida. Prime e randnan bon ariba otro. Bati e otro webo y pasa e kukinan aden. Hunta un forma cu manteca, y pone e kukinan den dje. Pone na fornu na 325 grado te ora nan bira bruin.
Moes di Pistacho
Ingrediente:
• 1 ¼ cup di ponche crema
• 2 paki di puding di Pistacho
• 2 bleki di lechi condenced grandy
• 3 cup di awa frieu
• Noot na smaak
• 2 paki lange vingers
• 1 botter di Curaçaose liqueur blauw
Preparacion:
Blend e ponche crema, puding, lechi condence y awa hunto. Agrega e noot den e mescla y drey nan bon. Muha e lange vingers bon cu liqueur y pone nan den un forma. Basha e mescla di pistacho aki riba y ripiti esaki na smaak. Hinca bo moes den frigidair.
Orange coconut cake
• 2 kopi di hariña di pan sefta
• 1 1/3 kopi di sucu
• ½ kopi di crisco
• 1 telep di salo
• 2/3 kopi di orange juice
Preparacion:
Bati nan bon bati cu un mixer pa mas o menos 2 minuut.
Pone aden:
• 3 telep di baking powder
• 2 webo
• ¼ kopi di awa
• 1 cuchara grandi di apelsina raspa.
Preparacion:
Bati tur cos bon bati y drei nan den otro caba pone nan den forma bon hunta cu rees, pone den formu pa 30 minuut na un temperatura di 375 grado. Ora e fria, dornele cu appelsina raspa den sucu di blancha bolo.
Pasa boca dessert
Ingrediente:
• 1 paki jellow cherry
• 1 bleki lechi condens gr.
• 2 envelop knox
• 1 bleki fruit cocktail gr.
Preparacion:
Pone e jellow den un pyrex bahsa 1 cup awa herbi ariba dje y drey e bon. Ora e ta bon dirtie basha 1 cup awa friui di frigidaire ariba dje. Pone e knox dirti den un cup cu poco awa cayente. Basha ariba e jellow. Despues e lechi conens y por ultimo e fruit cocktail bruha nan bon den otro. Pone ½ ora den freezer. Despues bahe abao pone den frigidaire.
Puding di Mango
Ingrediente:
• 2 mango mediano
• 2 cup di Juice di anasa
• 4 envelop di gelatina sin sabor
• 1 bleki di lechi condence grandi
Preparacion:
Basha 1 ½ cup di juice di anasa den un paila chikito. Agreá e Gelatina sin sabor y bruha tur cos bon. Lag’é para 1 minuut. Pone e paila riba un candela mediano y keda drey bon te ora cu e gelatina a larga. Casca e 2 mangonan y slice e fruta kita fordi e anasa den un blender y batie. Basha e mescla aki
den un comchi grandi. Agrega lechi condence y e mescla di gelatina. Bruha tur cos bon cu un batido di webo.Muha un forma di pudin cu awa (òf hunta e forma delega cu un tiki azeta) y yena e mescla di mango aden. Hinca e forma di pudin den frigidaire durante di un paar di ora of pa un anochi. Bolter e puding den un schaalchi.
Quesillo
Ingrediente:
• 1 bleki lechi condence grandi
• 1 bleki di lechi awa grandi
• 5 webo
• 1 cuchara di vanilla
• 1 kelki di rum
• Algun slice di anasa
• Algun cherry cora
Ingredientenan pa kima e sucu:
• 2 cuchara grandi di sucu
• 2 cuchara grandi di awaw
Preparacion:
Laga e awa y ducu herbe den e mesun wea cu ta bay traha e quesillo te ora suce cuminza bira bruin. No lage bira muche scur. Ora e cuminza bira bruin ta kede drey’e cu un cuchara di palo te ora e haya un bunita colo bruin. Ora ta asina leu ta bahe for di candela pa e para fria y bira duro den e wea. Den un blender ta bati e lechi condence pa e los un poco. Caba nos ta kibra e webonan den un tayo y bashanan den elechi condence y nos ta sugui batie. Despues pa kita e holo fresco di e webonan, ta pone e cuchara chikito di vanilla aden.l despues ta habri e bleki di lechi awa y bashe tambe aden y como ultimo ta agrega e kelki di rum den e mescla, y bire un poco. Ora ta cla nos ta basha e mescia den e wea cu suce aden y nos ta pone pa man of menos tres kwart di ora riba stoof na Baño Maria. Tape pa e awa no bay aden. E quesillo ta cla ora cu hinca un forki aden mescos cu ta haci cu bolo y e forki Sali limpi. Lage fria y dorne cu slice di anasa y cherry cora.
TIP: Baño Maria ta significa cu ta pone e wea cu e mescla aden, den un wea
man grandi conteniendo awa.
Quesillo di ananas
Ingedeinte:
• 18 webo
• 1 bleki grandi di pineapple juice
• ¾ kgr, ( 1 ½ lb.) di sucu
Pa e caramel:
• ¼ kopi di awa
• 1 kopi di sucu
Preparacion:
Mezcla e juice di ananas cu e sucu. Pone ariba candela te ora herbe bon. Lage fria. Bati e webonan agrega nan acera. Cola e mezcla y pone den un forma cu e caramel den bom.Pone den forno di 350 grado pa tres ora.
Reseta donut
Ingrediente:
• 1 ½ cup di awa
• ¼ cup lechi
• ½ staf margarine Bleu Ribbon
• 1 cuchara chikito rees Crisco
• ½ telep salo
• ½ liber sucu
• 1 cuchara grandi vanilia
• 1 cuchara chiquito insencia oranje
• 1 cuchara chiquito almond
• 1 webo – 1 telep color geel
• 2 cuchara grandi ijs instant
• Hariña 2 liber pa 2 ½
Preparacion:
Pone den un comchi grandi tur ingrediente menos e ijs. Pone poce hariña blanco drei nan bon. Pone ijs mansanan te ora e mansa keda suave. Lora nan rond plat nan un tiki. Coba un buraco cu dede den nan laga nan rijs hopi despues hasa nan den azeta cayente bira bruin. Pone sucu den un saco papel bati nan den sucu oranan ta cayente.
Salada di batata cu cornedbeef
Ingrediente:
• 2 cuchara di binager
• 1 telep di selder
• 1 telep di mustard
• 5 batata grandi
• 2 telep di sucu
• 2 cup di kool corta chiquito
• 1 bleki di corned beef 12onz (friu y corta na bloki)
• ¼ cup di siboyo largo, geslice
• ¼ cup di augurk, dorta chiquito
• 1 cup di mayonaise
• ¼ cup di lechi
Preparacion:
Mezcla e vinager, celery y mustard. Pone un banda. Mientrastanto pela y herbe e batanan den awa cu salu pa 20 minuut of te ora nan ta moli, sore e awa, corta e batatanan na bloki. Basha e mezcla di vinager ariba e batata, strooi e sucu y e ½ telep di salu ariba dje tambe y pone fria. Awor mezcla e mayonaise, lechi e ½ telep di salo.Pone e corned beef, kool, siboyo largo y augurk hunto cu e batata. Basha e mezcla di mayonaise ariba nan.
Salada di galiña
Ingredientenan:
• 1 paki pecho di galiña
• 1 paki mix vegetable
• 1 bleki di rooibiet (na blokki) grandi
• 1 saco di batata
• 1 botter di mayonaise pareu
Forma di prepara:
– ta laba e galiña
– ta pone den wea cu awa y un poco salo pa herbe
– ora e bira moli ta split e galiña na repi
– pone den un baki grandi
– e batatanan ta wordo herbi den un wea separa, te ora nan bira moli
– despues cu e batata bira moli ta machiki bon y pone den e mesun
baki cu e galiña
– e paki di mix vegetable tambe ta wordo herbi un rato separa, ora e ta cla tambe ta agrege hunto cu e galiña y batata
– ta habri e bleki di rooibiet y bashe hunto den e baki di galiña, di ta desea
pa e salada tin un bunita color, por pone un tikie di e awa di rooibiet aden
– ta brouw tur cos hunto y agrega e mayonaise y ta cla
– si acaso e falta smaak, por agrega un tiki mayonaise y salo mas.
Upside Down Cake
Ingrediente:
• 1 bleki di anasa geslice (10 slice)
• 1 repi di manteca (margarine)
• 10 of mas cherry
• 1 paki di sucu bruin (1 liber)
• Extracto di almendra of extracto di anasa
• 1 cuchara chikito di extracto di manteca (butter)
Preparacion:
Traha e manza di bolo prome. Pone e forno keinta na 325 grado.Riba stof cu candela abao,ta poine e forma cu e repi di manteca aden pa e smelt. Ora e ta casi full gesmelt, ta basha e sucu aden y cu un cuchara di palo ta bruh’e den e manteca y platé den e bom di e forma. Habri e bleki di anasa y pone e slicenan riba e sudu y den cada un ta pone ½ cherry. Por dorné cu resto di cherry. Basha e manza riba e nasanan, mira pa nan no move di nan luga. Hinki den forno pa 1 ora. Testé prome cu saké. Si e ta cla, saké lagé dria djis un rato. Despues borteré riba un schalchi cu rand y ta wanta cayente of riba un carton furra mas grandi cu e bolo pa si e stropi core e no pasa over. Ama di cas su bo ta spaar redetanan, busca e receta di bolo di manteda, pa asina bo aplica na dje. Lo bo ripara con dushi e bolo lo resulta.


text:
Diahuebs dia 25 Januari, e centro di Rescate y Coordinacion (RCC) di Guarda Costa di Caribe Hulandes (KWCARIB) a ricibi un melding di un barco di carga yama ‘Jose Leonarda Chirino’ cu un miembro di nan tripulacion lo tin un herida na su pia y cu tabata sangrando profundamente. E barco tabata situa na un miya zuid di Rif, Corsou. E cutter di Guarda Costa Jaguar y e Super RHIB a wordo manda den direccion di e barco pa evalua e situacion aki y brinda asistencia, caminda un miembro di Guarda Costa a subi a bordo. A keda dicidi di baha e homber for di e barco riba brandcard.
El a wordo subi a bordo di e Super RHIB y hiba Mathey Werf. Na canto ya caba un ambulans tabata para cla pa hiba e pashent hospital. E condicion di e pashent ta stabiel.
Kustwacht Caribe Hulandes a realisa un evacuacion medico
Diahuebs dia 25 Januari, e centro di Rescate y Coordinacion (RCC) di Guarda Costa di Caribe Hulandes (KWCARIB) a ricibi un melding di un barco di carga yama ‘Jose Leonarda Chirino’ cu un miembro di nan tripulacion lo tin un herida na su pia y cu tabata sangrando profundamente. E barco tabata situa na un miya zuid di Rif, Corsou. E cutter di Guarda Costa Jaguar y e Super RHIB a wordo manda den direccion di e barco pa evalua e situacion aki y brinda asistencia, caminda un miembro di Guarda Costa a subi a bordo. A keda dicidi di baha e homber for di e barco riba brandcard.


text:
ORANJESTAD(AAN):–Diferente pais di mundo ta mirando cu dos wowo desaroyonan economico hopi positivo tumando lugar na Brasil. E pais ta creciendo grandemente. Esey ta motibo tambe cu tin bishita di esnan di reino na Brasil e momentonan aki. Actualmente Henk Bleker secretario di estado di agricultura y asuntonan di exterior na Hulanda y hunto cu diferente funcionario Hulandes y di Brasil a topa otro. Varios dia intensivo di reunion lo tuma lugar den e mision Economico di Reino Hulandes na Brasil. Nan lo ta na Sao Paulo, Rio de Janeiro y Brasilia. E encuentronan aki tin participacion di 40 compania unda gobiernonan di Hulanda y Aruba lo intercambia cu nan riba e posibilidadnan cu por existi. E contactonan aki ta hopi importante.
Ta un mision di reino cu ta tuma lugar varios biaha pa anja rond mundo. Tur aña nan ta bin Brasil tambe pasobra Brasil ta un pais di prioridad grandi pa Reino Hulandes incluyendo Aruba. Lo tin reunionnan uno tras di otro caminda lo tin dos minister of un minister presente. Tin caminda cu e reunionnan ta mas den priva entre esnan envolvi.
Dialuna anochi lo tin un encuentro tambe organiza pa Paul Comenencia e Consulado General di Reino na Rio de Janeiro. Lo tin un tipo di netwerking pa esnan di reino topa cu contactonan Brasilero. Algun di esnan na Hulanda manera menciona formando parti di e delegacion ta minister Otmar Oduber encarga cu turismo y transporte hunto cu Mike de Meza vice prome minister di Aruba y encarga cu energia tambe.
Di Hulanda tin tambe apart di secretario di estado Henk Bleker, Henk Markerink CEO di Amsterdam Arena y Arena do Brasil. Por a mira Mario Borghini encarga cu proyectonan strategico y desenvolvimento economico, Guilermo Piernes Consorcio di Copa Mundial 2014 y cu ta sali for di e ministerio di deporte. Dialuna lo tin reunionnan cu esnan di Shell, seminario di e oportunidadnan di reino cu Brasil.
Lo tin te hasta un conferencia caminda e dos ministernan di Aruba tambe lo participa na mesa hunto cu secretario di estado. Den e dianan cu ta sigui nos lo sigui e reunionnan aki y keda informa e comunidad riba e mision importante aki pa reino unda Aruba ta un hub importante pa cualkier logro positivo cu keda logra tambe.


text:
Dolor di cabes por tin hopi causa. Mayoria di biaha e causa ta stress of tension. Dolor di cabes tambe ta presenta hopi biaha pa motibo di keintura y den caso di malesa infeccioso comun, manera griep of verkoud. Un ke otro bes dolor di cabes
por ta consecuencia di un mal dentadura, un ambiente malo paden di cas (p.e. poco of mal circulacion
di aire) of presion halto (di sanger) cu a surgi den un tempo cortico.
TIN TRES SORTO DI DOLO DI CABES MAS FRECUENTE.
-
Dolor di cabes pa motibo di tension. Esaki ta ocasiona pa tension y stress cu ta manifesta su mes door di un tension mas halto na e musculonan di nek y di schouder. Frecuentemente hende ta haya e sensacion di tin un banchi hopi cera rond di e frenta.
-
Migraine. Esaki ta un dolor di cabes cu ta presenta cu atake. Un atake di migraine ta cuminsa hopi biaha cu keho di e bista, sigui pa un dolor di cabes masha fuerte frecuentemente na un banda) y tin biaha cu biramento di stoma y sacamento. Despues di e atake hende ta haya hopi biaha un cabes pisa. Por trata migraine general-mente cu remedi. Esakinan ta mas efectivo si tuma nan asina cu bo sinti cu e atake ta biniendo. Awendia tin tambe remedi cu por kibra e atake unabes cu e t'ey caba.
E causa di migraine ta desconoci, pero si tin factor causante conoci, manera traha bou di presion halto, cansancio, stress compaña of no pa hopi huma-mento y bebemento, menstruacion y cambio den presion di aire
-
Dolor di cabes na frenta of na cara. Dolor di cabes na frenta of dolor di cabes na cara, hende por haya hunto cu sinusitis of despues di un verkoud. Tambe musculo sobre-carga rond di bo wowo (pa motibo di keda fiha intensivamente of door di bisti un bril robes) por causa dolor di cabes na frenta. Esaki ta presenta frecuentemente den curso di dia of anochi. Pa motibo di un dentadura cu no ta sinta bon por presenta un sobrecarga di e cachete. Esaki tambe por ocasiona dolor di cabes.
CUIDO PROPIO:
LOKE BO MES POR HACI
Percura pa suficiente aire fresco. Evita espacio yen di huma y percura pa un bon ventilacion na cas y, si por, na trabou. Drumi suficiente anochi den un
espacio fresco y cu bon ventilacion. Laga nan controla bo wowo, asina cu bo pensa cu bo bista ta bayendo atras. Bay dentista si bo ta kere cu algo ta pasando cu bo djentenan.
Den caso di dolor di cabes pa motibo di tension, check si ta pa via di un posicion di traha robes (por ehempel, un stoel mucho halto of mucho abou) bo ta sobrecarga bo musculonan di nek y di schouder. Puntra bo mes si no por tin tension emocional. Den caso di migraine mester elimina tur sorto di circunstancia cu ta causa dolor di cabes. Pensa den e caso aki riba stress (mira e capitulo "Stress"), presion di trabou pisa, bibamento iregular, masha poco drumimento (anochi), abuso di alcohol y humamento.
TUMA CONTACTO CU BO DOKTER DI CAS
-
Si bo ta kere cu bo tin migraine.
-
Si e dolor di cabes ta persisti pa mas cu un par di dia.
-
Si, despues di un verkoud, bo keda cu dolor di cabes na frenta, mientras cu e otro oesternan a somenta.
TUMA CONTACTO CU BO DOKTER DI CAS INMEDIATAMENTE
-
Si bo haya dolor di cabes fuerte repentinamente y sin ningun motibo.
-
Si despues di un accidente of un caida, bo haya of keda cu dolor di cabes.


text:
Ken ta traha na Ministerio Publico y kico nan ta haci? Aki ta sigui un vista riba e diferente funcionnan na Ministerio Publico.
Procurador-general
E Procurador-general ta hefe di Ministerio Publico. E ta supervisa investigacionnan y otro tareanan hudicial di Cuerpo Policial di Aruba. E ta representa Pais Aruba den casonan civil den cual Ministerio Publico ta envolvi. Ademas e Procurador-general ta conseha Minister di Husticia den asuntonan penal.
Abogado-general
Manera lo keda splica bao di e cabez Fiscal mayor y fiscalnan di husticia, fiscalnan ta representa Ministerio Publico den Corte di Prome Instancia. Si e persona cu wordo sentencia of Ministerio Publico no ta de acuerdo cu e decision di Corte den Prome Instancia, e persona aki of Ministerio Publico por bay den apelacion. E ora Corte Superior lo trata henter e caso di nobo. Den apelacion, Ministerio Publico ta wordo representa pa e Abogado-general (y no pa un fiscal). Den nomber di Ministerio Publico, e Abogado-general ta trata tur caso den apelacion. Tambe na otro ocasionnan, e Abogado-general ta representa Ministerio Publico, manera ora di huramentacionnan of den comisionnan.
Beleidsafdeling (Afdeling di Maneho)
E afdeling aki ta consisti di tres hurista y ta sostene e Abogado-general y e Procurador-general den nan trabao. E Afdeling di Maneho ta prepara casonan den apelacion y ta skirbi consehonan tocante asuntonan penal, manera strafoverdrachten, peticionnan pa gratie, extradicionnan, legislacion, asistencia hudicial internacional y cooperacion huridico cu e otro partinan di Reino.
Fiscal mayor y fiscalnan
Fiscalnan ta hiba e proceso di investigacion y persecucion. Nan ta haci esaki bao guia di Fiscal mayor. Bao investigacion mester compronde: trece berdad na cla den casonan penal; bao persecucion mester compronde: hiba casonan penal dilanti huez. Fiscalnan ta traha intensivamente hunto cu polis, nan ta duna indicacionnan relaciona cu investigacionnan y ta percura pa e investigacion cana na un manera cu ta huridicamente corecto. Fiscalnan ta wordo envolvi ora di detencion di sospechosonan y nan ta haci palabracionnan cu polis tocante e maneho di investigacion. Tambe nan ta percura pa e peticionnan internacional di asistencia hudicial wordo ehecuta. Banda di esey nan tin otro tareanan ancla den Ley, manera supervisa ehecucion di castigonan alternativo y vervangende hechtenis. Na Ministerio Publico tin seis fiscal ta traha bao guia di e Fiscal mayor. Cada fiscal tin su mes cartera.
Juridisch medewerkers
E afdeling aki ta responsable pa e sosten huridico di Fiscal mayor y e fiscalnan. E juridisch medewerkers ta prepara e casonan cu ta wordo trata den Prome Instancia. Nan ta traha den cooperacion estrecho cu polis y otro instancianan di investigacion y ta percura pa e investigacionnan bay segun reglanan den Ley. Tin cinco juridisch medewerker ta traha den e afdeling aki.
Executie en Justitiële Documentatie
Segun Ley Ministerio Publico ta encarga cu e ehecucion di decisionnan penal tuma pa huez. E tarea aki ta cay bao di e afdeling Executie, cu ta supervisa castigo di un persona cu a wordo sentencia y ta percura pa boetnan di placa cu wordo duna pa huez, wordo cobra. Banda di esey e afdeling ta percura pa cobra sumanan di placa cu wordo ancla den cuadro di un transaccion of sepot condicional. E balie di Ministerio Publico ta cay bao di e afdeling aki.
E afdeling Justitiële Documentatie ta hiba e strafregisters. Den e registro aki e pasado penal di personanan ta wordo nota. Ta na e afdeling aki por pidi e Carta di Buena Conducta (Verklaring Omtrent het Gedrag, VOG), despues di cual a base di e strafregisters ta wordo didici si e VOG lo wordo duna of no.
Voorlichting en Communicatie
Ministerio Publico tin autorizacionnan cu ta bay hopi leu. Esaki ta crea e responsabilidad pa informa ciudadanonan activamente tocante husticia penal, e tareanan di Ministerio Publico y e manera cu Ministerio Publico ta ehecuta e tareanan aki.
E afdeling Voorlichting en Communicatie ta aporta na esaki dor di fungi como prome punto di contacto cu prensa, tene conferencianan di prensa y traha comunicadonan di prensa. Tambe cu brochurenan, e website aki y otro materialnan di informacion ta informa ciudadanonan y e departamentonan cu cual Ministerio Publico ta traha.


text:
Empresanan ku ta registrá den registro komersial tin e posibilidat pa agregá un òf mas nòmber komersial. Un nòmber komersial por diferensiá di e nòmber ofisial di e empresa. E nòmber ofisial aki ta den e statutonan i no por kambi’é sin mas (a menos si un notario adaptá e statutonan). Pa medio di un nòmber komersial komo empresario bo por hasi distinshon pa otronan, por ehèmpel diferente nòmber komersial pa diferente aktividat.
Evaluashon di e nòmber komersial
Den algun kaso no ta pèrmití òf no ta konsehabel pa usa un sierto nòmber komersial. Si por ehèmpel ya kaba e nòmber komersial ta aparesé den registro komersial di Boneiru (òf e ta hopi paresido na un otro), ta rekomendabel pa skohe un otro nòmber. Mesunkos ta e kaso pa un nòmber konosí i/òf protehá. Asina uso di e nòmber komersial Apple, Samsung, Shell, McDonalds ets. no ta konsehabel ounke nan no ta aparesé den e registro di Boneiru. E nòmbernan aki ta registrá i pues protehá. Si bo skohe tòg pa un nòmber asina bo por vèrwagt ku riba término kòrtiku lo sigui eventual konsekuensianan hurídiko di parti di e empresa ku bo a usa su nòmber.
Bo por laga kontrolá e nòmber komersial ku bo a skohe na Kámara di Komèrsio. E gastunan pa esaki ta 15 dòler. Ora bo lanta un persona hurídiko (por ehèmpel NV, BV òf fundashon) na notario e kontròl aki ta inkluí den e preis.


text:
ORANJESTAD - Diaranson 16 Mei 2018, Aruba Wieler Bond lo tene su paseo silencio ariba bicicleta. Ride of silence ta un paseo ariba bicicleta unda anualmente , riba e mesun dia y ora, ciclista nan full rond di mundo ta uni nan mes pa concientiza automobilistanan ariba e seguridad den trafico y alavez conmemora ciclistanan cu accidenta of a fayece door di un trafico insigur.
Aruba Wieler Bond y su miembronan ta extende un cordial invitacion na full comunidad di Aruba pa participa cu nos ciclistanan na e paseo silencio aki.
E paseo lo tuma lugar awe diaranson, pa 7 or di anochi. Lo reuni y start na e parkeerplaats dilanti Nagico Insurances na Avenida Milio Croes. Lo continua e paseo pasando den caya Papa Juan Pablo II, Wilhelmina straat, Arnold M. Schutte straat (roundabout), Lloyd G. Smith Blvd, Wendy’s Blvd (roundabout), Lloyd G. Smith Blvd, Las Americas (roundabout), Vondellaan, Caya Papa Juan Pablo II y lo termina bek na Caya Avenida Milio Croes dilanti oficina di Nagico Insurances.
E ruta lo ta uno cortico di mas o menos 8 km y e velocidad lo ta uno abou y apto pa tur edad y nivel. Si, nos kier a recorda pa tur participante ekipa na mes cu reflector, luz y sin lubida nan helm.
Nos ta encurasha grandi y chikito pa bini cu full famia y uni nos forza tur hunto pa concientiza tur automobilistanan cu nos ciclistanan tambe ta desea di participa den un trafico sigur.
Nos ciclistanan ta conciente cu nos ta forma parti di trafico y cumpli cu reglanan di trafico pa nos seguridad ta nos responsabilidad, pero cu un poco cooperacion y respet di parti nos automobilistanan nos tambe por yega cas bek cerca nos sernan keri despues di a practica nos deporte preferi.
SAVANETA - E team Brandweer 1 a caba e Ronde van Aruba como prome. Keda pendiente pa e resultadonan total.
ORANJESTAD - SETAR ta sponsor di tur aña di Ronde van Aruba desde e comienso y cada aña esaki a bira mas grandi. SETAR Semper ta participa como sponsor pero tambe tin un team di empleadonan cu ta participa. E aña aki SETAR tin 3 team di empleadonan cu ta participa den Ronde van Aruba.
SAVANETA – Un total di 586 persona lo participa awe nochi na e careda popular “Ronde van Aruba”, cu ta un record na participante. Ayera nochi a tene e anochi di informacion final, unda cu tur participante a reuni y a haya nan material y ultimo informacion y regla necesario pa por participa y ta prepara. E careda ta cuminsa pa 8’or despues cu Gobernador di Aruba Su Excelencia Alfonso Boekhoudt primi e boton di comienso. E careda ta cuminsa y caba na Mariniers Kazerne na Savaneta, E ultimo grupo di persona ta sali den careda di 10’or y ta spera e prome grupo di persona yega bek na MZK pa 3’or di diasabra marduga. NoticiaCla lo ta cubriendo e salida manera a haci aña pasa tambe, via e pagina di Facebook cu livestreaming. Potret cortesia Seever Krozendijk (297 sports).
ORANJESTAD - E campeonato di Division Honor poco poco ta yegando su final y Coca Cola Nacional a yega kwart final. Coca Cola Nacional ta preparando nan mes duro pa asina por defende nan titulo di campeon. Un total di 4 team a clasifica p’e kwart final y Coca Cola Nacional ta preparando nan mes pa asina nan sali den e prome 2 team y pa wanta e titulo, asina Silo Brete di Coca Cola Nacional a expresa. E prome wega di Coca Cola Nacional lo ta diasabra awo contra di SV Dakota. E clasificacion aki no tabata facil pa niun team, pasobra e biaha aki tabatin 7 team duro pero tambe esunnan mas abou a duna bataya. Coca Cola Nacional a clasifica p’e play-off, pero den e ultimo 4 añanan pa Silo Brete e competencia aki ta esun di mas duro.
ORANJESTAD – E di dos campeonado di AKB ta tuma lugar proximamente na Aruba. E lo tuma lugar den Compleho Deportivo Frans Figaroa (Noord) di 2or di atardi pa 8 or di anochi. Na mes momento AKB ta extende un invitacion pa tur otro scol di karate cu no ta miembro di AKB pa participa tambe na e campeonato aki. Participacion pa miembro di AKB ta costa 25 florin y ‘no miembro’ ta 50 florin. Fanaticonan y publico en general ta keda cordialmente invita pa bin presencia e campeonato aki.
ORANJESTAD - E ‘Derbi di Aruba’ entre Dakota vs RCA tabatin hopi implicacion riba e tabla di clasificacion final di e campeonato di Division Honor e aña aki. Dakota cu un victoria lo gana e campeonato regular di Division . Honor, RCA cu un victoria lo a keda cu un chens pa bay Play-Off como e di cuarto ekipo, si Britannia lo a perde cu Bubali, simpel, victoria so tabata e tema principal den e wega aki.


text:
Ta increibel loke esnan encarga cu Palo Marga a bin topa cune awe mainta na pista di Palo Marga. Malechor/anti-social nan drenta e facilidad y a causa basta destruccion kibrando varios tubo di awa y lagando nan tur tira un banda. Esaki por simplemente wordo considera vandalismo di mala fe paso no por papia di ladronicia como cu tur e tubonan di coper cu a wordo saca for di bow tera y kibra a wordo simplemente laga atras, pues no aki no ta trata di ladronan di coper cu e bin busca tubo pa nan bai bende. Rooi nan largo di awa a keda core na varios parti di e pista, asfalt y vloernan nan kibra etc etc. Loke ta di remarca ta cu e pista tabata tin basta lunas nan largo sera y nada di esaki nan a pasa, apenas 2 siman pasa a cuminsa cu e prome evento exitoso di Street Legal y net 2 dia prome cu e siguiente evento di Street Legal e tipo di cosnan aki ta tuma lugar. Esnan concerni ta haya esaki hopi jammer ya cu apenas a drenta un suma di placa cu por wordo usa pa asina upgrade y drecha e lista largo di cosnan cu tin cu wordo atendi cune y awor tin cu bai pone tur tubo nobo paso awa ta algo cu n=mester tanto riba e facilidadnan manera banjo y cushina pa asina e actividadnan por continua. For di oranan tempran di mainta cu e acto aki a keda descrubi di biaha Sr. Frenk Werleman a cuminsa move shelo y tera pa por drecha tur loke a wordo kibra pa asina Diabierna awor e evento di “Dera Gai Street Legal Night” por continua normalmente. Pues shon nan ban cuida nos pista Palo Marga paso ta 1 nos tin aki na Aruba y si nos mes no cuidele ningun hende lo haciele pa nos.
Check Also
Streetlegal Finals Results & Coverage
RESULTS STREET LEGAL FINALS 2017 10/12/2017 JR-DRAGSTER: 1. Christine Fingal “Girl Power 2” Mad Max …


text:
E votadonan Ecuatoriano a aproba cu 64% di e total di voto pa rechasa e reeleccion indefini di presidente den e referiendo di diadomingo pasa, convoca pa presidente Lenín Moreno pa cera paso pa poder di su ex aliado y antecesor Rafael Correa. E resultado tabata basa riba 95% di e votonan conta pa 01:00 or di marduga ora local, di un total di mas di 13 miyon voto posibel.
Segun e conteo rapido di e conseho nacional electoral, e electornan tambe a aproba, cu 63% di e votonan, pa restructura e organo crea pa e ex gobernante di sikiera pa nombra autoridadnan di control, loke den practica lo implica un descorreisacion total di estado.
Poco minuut despues di conoce e resultadonan aki, e presidente, converti den principal enemigo di Correa, a celebra na Palacio di Carondelet e ‘victoria cla y contundente cu e si tabatin’ den e shete preguntanan di e referendum.
“E confrontacion a keda atras, ta ora pa bolbe brasa otro”, Moreno a expresa, cu a enfatisa cu e consulta lo sirbi pa profundisa democracia.
Di su banda Correa, cu ta perde e opcion di bolbe na poder den eleccion presidencial di 2021, a felicita sin embargo den un tweet su militantenan, alegando cu “ningun movemento su so por logra 36% alcansa, pio den asina poco tempo y den un lucha asina desigual.”
“Lucha ta continua. Nos no por acepta den un estado di derecho, un kiebra constitucional asina. Hasta la victoria siempre!,” e ex mandatario a agrega.
E votadonan a aproba tambe cu amplio mayoria pa deroga e ley aproba pa Correa pa limita e ganashi riba inmobiliaria y prohibi participacion politico na e politiconan condena pa corupcion.
Correa, cu ta alega ‘persecucion y hostigamento’ contra su persona, ta acusa Moreno di kier uza e pregunta aki di e referendum pa prohibie via e caminda hudicial.
E ex mandatario a wordo yama pa fiscalia pa declara riba presunto iregularidadnan den un benta miyonario di petroleo cu China y Thailand durante su administracion.


text:
DEN HAAG – Gilbert Isabella fin di 2017 mester pone su funshon di Representante di Reino abou. Minister demishonario Ronald Plasterk ta primintí esaki bou di preshon di diferente partido ku urgentemente a pidi aklarashon.
Mal informá
Na 2014 e minister a primintí Kamer ku e nombramentu lo ta bálido pa tres aña so, na lugá di e seis añanan di kustumber.E tres añanan ta kaba dia promé di sèptèmber 2017, pero te ainda no a adaptá e lei. E siman aki Kamer tabata masha prekupá ku Isabella lo a keda traha mas largu, pasobra Plasterk kontra Antilliaans Dagblad den relashon ku Isabella a referí na e lei ku no a adaptá ku ta papia di seis aña.
Awor Plasterk ta bisa – despues di un karta di urgensia di Tweede Kamer – ku e lo tene su mes na su promesa anterior. Isabella lo keda tres luna èkstra si, e minister ta skibi. Probablemente e ora ei e gabinete nobo lo mester buska un Representante di Reino nobo.
Aliviá
“Ke men ministerio no a tene su mes na e palabrashon. Lástima di tur e inkietut ku e ministerio a krea, pero bon si ku finalmente e minister ta tene su mes na palabrashonnan ku Kamer”, e miembro di Kamer di SP Ronald van Raak ta bisa di e reakshon di minister Plasterk awe.
E echo ku no a adaptá e lei di nombramentu ainda, den práktika no ta hasi diferensha, Van Raak ta enfatisá. “Si un minister primintí algu na Tweede Kamer, e ora ei esei ta sosodé.
P’esei VVD, PVV, CDA, D66, GroenLinks, 50Plus i SGP a sostené e petishon di urgensia di e miembro di Kamer di SP Ronald van Raak pa e minister aklará. Plasterk i Isabella nan mes partido, PvdA, tambe.


text:
KRALENDIJK – Instanshanan supsidiá na Boneiru a haña un sorpresa masha desagradabel di un intenshon pa un ekonomisashon enorme riba nan bùdjèt di 2018. Kolegio Ehekutivo a inkorporá e ekonomisashon den e konsepto di presupuesto ku djamars lo trata den reunion di Konseho Insular.
Fundashon pa Kas i e Sentro pa Hubentut i Famia (CJG) ta protestá impetuosamente kontra e ekonomisashonnan, ku lo afektá espesialmente e famianan vulnerabel.
E ekonomisashon intenshoná a sali e siman aki pa medio di e konseho di e Kolegio di supervishon finansiero (Cft) riba e konsepto di presupuesto. Sin duna komentario Cft ta establesé ku a planeá un redukshon promedio di 16.6 porshento riba supsidio. E ora ei alarma a bati serka hopi diferente partido.
“Paisnan rònt di nos masha tempu a mustra kiko ta e daño humanitario di un maneho asina”
Direktornan Ben Oleana di FCB i Chris Palm di CJG ta alertá den karta na konseho insular i Kolegio Ehekutivo pa problema grandi. Palm: “E ekonomisashon ta toka e famianan vulnerabel riba diferente aspekto pareu ku e kombinashon di rebaho riba kas popular, ayudo sosial, enseñansa di un di dos oportunidat,paketenan di kuminda i akohida di mucha. E paisnan rònt di nos a mustra masha tempu kaba kiko ta e daño humanitario di un maneho asina.
Derecho di mucha na peliger
Ku ekonomisashon riba loke Palm ta yama kuido leve, e gastunan di gobièrnu lo subi serka hustisia, kuido di adikshon, protekshon di mucha i salubridat. I e ta mustra riba e palabrashon ku tin ku Reino pa traha riba derechonan di mucha: “E ekonomisashon aki lo hasi difísil pa pretendé ku komo munisipio ekstraordinario nos ta logra respetá derechonan di mucha.”
No tin sinkronisashon
Palm i direktor di FCB Oleana ta haña ku ta malu ku ainda no tabatin sinkronisashon ku e fundashonnan. Oleana ta skibi ku riba 2 di novèmber mes el a duna un presentashon na Konseho Ehekutivo tokante un kontribushon èkstra di 200.000 dòler, miéntras e konsepto di presupuesto ku e ekonomisashon di di 93.000 dòler tabata kla kaba. “No a menta niun ora so ku tabatin un ekonomisashon ta bini.”
“Famianan ta sobra 200 te 300 dòler so pa luna pa biba di dje”
E falta di e kontribushon èktra, ku FCB lo no por paga mas manera ántes for di su mes fondonan, i e ekonomisashon, lo pone ku FCB kasi lo no por duna supsidio d hür mas. Famianan ku tin solamente ònderstant i soltero ku AOV aworó lo gasta mas ku mitar di nan plaka, ku ta bou di e mínimo di eksistensia kaba, na hür. Nan lo sobra 200 te 300 dòler so pa biba di dje. E ekonomisashon intenshoná na final lo produsí solamente pèrdèdó”, segun Oleana.
Plannan asosial
E partido di oposishon MPB ta yama e plannan asosial. Lider di e partido Elvis Tjin Asjoe ta haña tambe ku e ekonomisashon di 400.000 dòler na ofisina di turismo TCB (riba un presupuesto na 2017 di 1.9 mion) ta un mal kos, pasobra esaki por ta un sla duru pa un ekonomia ku ta funshoná espesialmente riba turismo. “Ta manera e gobernashon di simia (lema di e programa di koalishon ta ‘simia di speransa’, red.) no ke laga nada krese mas na Boneiru.”


text:
ORANJESTAD(AAN): — Diamars anochi auto a dal dama cu tabata pleitando cu su guy. Segun testigo y propio famia a conta na sitio, for di merdia caba e pareha tabatin problema y te hasta e guy lo mester a bati e muhe.
Anochi e problema a sigui y e pareha tabata discutiendo banda di caminda. Segun testigonan, e homber lo a pusha e dama riba caminda y auto a dal e.
Ora ta puntra e pareha, tanto e muhe y e homber a desmenti di esaki. A bay te asina leu cu a detene e homber pasobra e no tabata kier a laga e ruman muhe –cu e auto ta riba su nomber –bai cu e auto.
A bisa e guy pa coopera y e no kier a tende y a bay over na detene.. Ora cu a detene e guy, a kita e yabi duna famia pa asina nan por bay cu e auto.. Esnan cu a wak loke a pasa lo mester bay duna informacion pa asina wak kic ta pasa cu e guy cu a pusha e dama intencionalmente y auto a pasa dale.


text:
Awe ta un dia historico pasobra pa medio di un decreto ta duna Cuerpo Policial e autoridad bek pa controla esunnan cu ta keda indocumenta riba nos isla. Den e plan di maneho cu a keda aproba pa Parlamento dos siman pasa, riba pagina 50, ta para cu den cuadro di control rigoroso riba esunnan cu ta keda riba Aruba mas cu nan ta permiti, lo bay amplia autoridad pa cuerpo policial haci su control.
Segun Minister Bikker, door di cambio di ley, ocho aña bin ariba, Cuerpo Policial no tabatin e autoridad mas pa controla si un persona ta cumpli of no cu leynan di Aruba pa loke ta admision y expulsion. Minister Bikker ta sigui bisa cu a constata cu e situacion na pais bisiña Venezuela ta bayendo na un extremo hopi preocupante y hopi Venezolano ta drentando Aruba sea como turista of via costa, e problematica aki a crece di un magnitud cu gobernacion a dicidi pa amplia personanan cu por controla. E manera cu a dicidi di haci esaki segun e mandatario ta di duna bek e autoridad na miembronan uniforma di Cuerpo Policial pa haci esaki. Cu esaki por bay conoce un aumento di no 10%, no 100% pero centenares di porciento pa controla ley di LTU.
Pa Minister Bikker, awe ta un dia historico caminda a firma un decreto pa bay gobernador pa e ora entrante 1 di Juni por bay conoce e cambio aki. Tanto Miembronan di Cuerpo Policial como sindicato den ocho aña a pidi pa duna bek e autoridad aki na cuerpo policial. Minister Bikker a felicita cuerpo policial y pais Aruba cu e logro aki unda ta bay tin hopi hende pa controla e ley di admision. Cu e stap aki Aruba ta prepara pa protege e costa nan, protege areanan den comunidad y mas cu tur cos protege e pueblo y e bishitantenan. Den presencia di tur presente y Hefe di Polis Sr. Hoo e decreto a keda firma. Na final, Minister Bikker a desea cuerpo policial hopi forsa pa haci e trabou aki.
Entrante 1 di juni Cuerpo Policial tin e autoridad bek pa controla esunnan indocumenta
Awe ta un dia historico pasobra pa medio di un decreto ta duna Cuerpo Policial e autoridad bek pa controla esunnan cu ta keda indocumenta riba nos isla. Den e plan di maneho cu a keda aproba pa Parlamento dos siman pasa, riba pagina 50, ta para cu den cuadro di control rigoroso riba esunnan cu ta keda riba Aruba mas cu nan ta permiti, lo bay amplia autoridad pa cuerpo policial haci su control.


text: Segun sra Arends-Reyes cu grato placer a tuma nota di e noticia cu e edificio cu un balor asina historico lo ser renoba manera debe ser. E edificio di John F. Kennedy school algun luna atras manera sra Arends-Reyes a trece dilanti tawatin un deal cera cu AIB ( Aruba Investment Bank) pa e financiamento y cu lo ta un alivio pa e bista cu e tin pa ora turistanan yega Aruba pero alabes lo centralisa tur departamento di Enseñansa cu lo cay bou un solo dak. Hopi biaha proyectonan cu ta PPP (Public Private Partnership) ta wordo critica, pero realidad ta cu pais Aruba no por inverti hopi di e fondonan limita cu e tin den un solo biaha, sector publico ta depende di gobierno tambe como nan cliente y ta ofrece tur expertisio, fondo y calidad den proyectonan. Dependiendo di cual modelo di proyecto a scoge pe si tin mantencion aden of no. Mantencion di tur proyectonan na Aruba ta un parti hopi esencial cu semper mester wordo teni cuenta cun’e. Den e caso di John F. Kennedy school ta spera cu lo mantene en todo caso e nomber di e edificio cu un balor historico pa Aruba caminda hopi profesional a ser forma. A bin ta ripara cu ultimo tempo e gobierno nobo kier cambia nomber di diferente proyecto pa asina sinti un poco mas ‘ownership’ pa nan, realidad ta cu ora cu ta traha na beneficio di Aruba y pa su hendenan cosnan asina ta irrelevante, pero si a cuminsa bira un poco ‘opvallend’ ya cu por cambia e nomber di proyectonan pero e vision su tras ta mucho mas grandi. Un Aruba cu un desaroyo positivo, grandi y cu ta impulsa y motiva hopi di nos ciudadanonan. Por a tuma nota riba medionan social di varios persona cu a wordo yama pa bin traha den e area di construccion, un trabou decente locual ta trece pan di cada dia cas. Esey ta netamente locual ta pasa na tur pais cu conose un cierto nivel di desaroyo, tin movecion den economia y oportunidad pa un y tur por traha y provee pa nan famia, Sra Arends-Reyes ta termina bisando.


text:
Un tremendo weekend di Carnaval 63 tras di lomba. Partcipantenan a gosa y publico a comporta!
SMAC kier a gradici e publico carnavalesco y tur participantenan cu a sa di apoya y engrandece e varios actividadnan di Carnaval 63, weekend cu a pasa.
Jouvert Morning
Diasabra marduga tabata programa pa Sali 4’or e Jouvert Morning. Na inicio, SMAC, den presencia di Famianan y Amistadnan, a duna homenahe na Sr. Nando Browne.
E Jouvert Morning di e anja aki a ser dedica na feliz Memoria di conocido cantante, artista, entertainer, composer Nando “Breakah” “Energyman” Browne, cu a bai sosega. Un gran cantidad di persona a tuma e oportunidad pa recorda Nando Browne por medio di bisti algo di color binja. Por a mira t-shirts di Nando, Massive Brassband a bisti nan binja, hopi hende a verf curpa cu verf binja, of a bisti cualkier acesorio binja. Jouvert Morning a wordo atendi masalmente y por bisa cu e anja aki a surpasa e cantidad di 10.000 persona. Un danki grandi na tur banda cu a respalda Jouvert Morning cu nan presentacion. Massive Brassband, STEAM, ‘N Fuzion, Flashback Disco, Le Groove, Mike’s Super Disco, NBO y Tsunami. A reina un ambiente sin igual, y ta ser menciona como un di e mihor actividadnan pa publico te awor.
Lighting Parade
Diasabra anochi a toca turno na Aruba su Lighting Parade. No obstante algun obstaculo prome cu parade, a logra sali na e hora stipula di 8’or. Un grupo mester a warda pa trailer di nan grupo wordo drecha y asina a logra Sali como ultimo grupo den e secuencia y logra bai hunto cu e salida di e parada. E gruponan den Lighting Parade a bin cu bunita creacion nan di diferente tema den cada grupo di carnaval. Tabata tin massa yen di lus y disenjonan hopi bunita di headpieces. E Lighting Parade a drenta na un ora nechi y por a compronde cu comportacion di e publico nan banda tabata bon tambe.
Parada di Mucha San Nicolas
Riba Diadomingo 19 di februari tabata e ultimo parada pa e muchanan. Despues tambe a programa e Kimamento di Momito den Carnival Village. A subi caminda poco despues di 2’or cu mas di 1100 participante. Un dia bunita yen di solo y e ambiente unico di San Nicolas cu a sa di saca e mihor di tur grupo y tur e muchanan riba caminda. Un parade yen di fantasia y creatividad unda por mira claramente e cantidad di tempo y trabow cu ta hinka den esaki. SMAC ta manda palabranan di pabien na tur group leader y e muchanan en especial cu a briya, nan mester dunanan mes un high-five pa e bon presentacion y pa nan aporte na nos Carnaval. Despues di e parada uni un massa grandi den Carnival Village pa e evento di Kima Momito. Publico por a disfruta di e banda White Boys Groove hunto cu tur e participantenan infantil y hubenil di festival di Calypso y Roadmarch 2017 y tambe di Tumberito. Asina a clausura e temporada di Carnaval 63 pa nos Muchanan. Un bon noticia cu a drenta via KPA ta cu durante e parada aki no tabata tin niun detencion. Pues un danki y pabien grandi na e publico carnavalesco.
Esaki lo ta e ultimo siman di Aruba su Carnaval 63. Riba e schedule ainda tin Parada di Luz riba diabierna y Aruba su Grand Carnaval Parade na San Nicolas y Oranjestad riba diasabra y diadomingo venidero. Keda pendiente pa tur informacion relevante riba esaki.


text:
SOUTH BOSTON (CBS) –Un pareha Mericano ta(bata) pasando nan vacacion na Aruba, ora cu un di nan a bira malo y haya problema pa bandona nos isla. Patsy y Richie DeVoe nan vacation a daña ora cu Patsy a bira hopi malo, te cu e mester a keda hospitaliza. Problema ta cu hospital na Aruba no kier a acepta nan seguro medico, pa un operacion crucial cu e dama mester a haci. Y esey a complica e situacion, te na unda cu e yiunan a bay prensa y busca ayudo.
PROBLEMA
E loke cu e mama (Patsy) a haya, ta dolor serio na stoma, y ta parce cu ta un ‘asunto abdominal cu blockage y mas cos. “Pero nan no ta sigur. P'esey nos kier e bek na Merca” e yiu muher Suzanne a declara na un canal di television Mericano durante fin di siman. E mama lo a keda opera of mester a haci un operacion di emergencia despues di e dianan di gracia (Thanksgiving). E recibo medico ta aumentando te cu el a yega 20 mil dollar caba. E yiu muher a cuminsa un campaña di recauda fondo pa colecta placa. E tabata pa nan recauda e suma di 50 mil dollar pa asina cubri tur gasto y mas importante, trece nan mama bek Merca.
ORANJESTAD – E causa di e blackout di 11 di mei ultimo ta un defecto den e conexion di cabel cu ta bay pa generador di turbina 6. Esey ta resultado di e investigacion di WEB Aruba cual entretanto a keda cla. E defecto di kabel a trigger e sistema di proteccion di e generador, cu consecuencia cu esaki a stop di funciona. Generador di turbina 6 tawata regla e frecuencia pa por cumpli cu e demanda cu tawatin na e momento ey. E otro motornan, generador y turbinanan a purba carga e demanda pero no tawatin suficiente reserva, cual a conduci na interupcion total. Un sistema inteligente di maneho di planta, den futuro lo trece un suministro mas stabil y maneho mas rapido ora di blackout.
ORANJESTAD – E buelo entre Aruba y Punto Fijo, Venezuela a keda marca como e buelo internacional comercial mas cortico di mundo, midi na 8 minuut di buelo. Asina e portal internacional di aviacion, esta ‘Aviation’ a informa. Nan ta referi na e buelo cu a keda inaugura siman pasa, entre e dos destinacionnan y cu ta cubri 50 miya di biahe. E buelo ta dos biaha pa siman. E aerolinea ta uza e tipo di avion Bombardier CRJ-200LR pa efectua e buelo. Actualmente e buelo regular mas cortico entre dos destinacion ta esun di Logan Air di Westray pa Papa Westray. E duracion di e buelo ey ta 2 minuut. Fuente, cortesia Airways. Potret cortesia Juan Carlos Hernandez/ZUMA Wire/Alamy Live News
ORANJESTAD - Dia 1 di juni 2018 ta e ultimo dia pa tur dunadonan di cuido na Aruba entrega nan kwaliteitsjaarverslag y regla nan klachtenregeling. Pues, nan mester entrega un documento cu ta duna Inspectie Volksgezondheid Aruba informacion di por ehempel, e maneho, kehonan cu a wordo entrega, incidentenan, protocol y proceduranan di un praktijk y/of institucion di cuido. Esaki ta pa IVA haya un bista di e calidad cu ta wordo brinda cerca un dunado di cuido y pa por duna conseho pa mehoracion. Alaves, tur dunadonan di cuido mester tin un klachtenregeling regla pa dia 1 di juni 2018. Esaki ta nifica cu nan mester tin proceduranan riba papel ora cu un pashent kier entrega un keho cerca e dunado di cuido. Tur e kehonan aki lo mester wordo nota tambe den e kwaliteitsjaarverslag cu ta wordo entrega na IVA anualmente.
ORANJESTAD – Entrante 1 di juni 2018, radio emisoranan na Aruba (tin entre pa 21 emisora) mester paga un multa pa cada cancion cu nan toca comercialmente, si nan no ta afilia na e agencia cu ta representa nan derecho, esta (Dutch Caribbean Pro) DUCAPRO via e bufete di abogado DK Legal. Pa nan ta afilia y asina tin derecho riba uso comercial di un lista grandi di artista local y internacional afilia, nan mester paga DUCAPRO e suma mensual di 3.000 florin. Asina e bufete di abogado David Kock (DK LegaL) a informa tur radio emisora pa medio di un carta siman pasa. Esnan cu no kier afilia (cu ta nan bon derecho segun e agencia) lo wordo cobra y/of multa pa cada bez cu nan toca un cancion cu ta registra pa DUCAPRO.
ORANJESTAD – Diadomingo awor un total di 1132 Venezolano na Aruba tambe por vota pa e eleccion presidencial di e pais andino. Asina e Consul Interino Amabél Lugo a confirma pa NoticiaCla diahuebs. E eleccion presidencial pa e termino 2019-2025 ta tuma lugar dia 20, y esnan cu ta inscribi den e registro Electoral permanente, por vota tambe e ora. Lugo a sigura e portal aki cu e preparativonan pa e proceso electoral ta canando bon.
ORANJESTAD – No tin ningun proceso di amnestia na vigor actualmente. Asina directora di DIMAS Kathy Ruiz Paskel a confirma diahuebs merdia na NoticiaCla. Esaki ta basa riba e fluho di centenares di persona Latino cu a acudi diahuebs mainta tempran na DIMAS keriendo cu nan lo a bin haya amnestia y of asilo politico. Un rumor fuerte cu a circula un dia anterior incorecto tabata informa cu esaki lo tabata e caso.


text:
Turismo di estadia a krese ku 9% den luna di novèmber
WILLEMSTAD- 23 di desèmber 2014:- Turismo di estadia na luna di novèmber 2014 a registrá un kresementu di 9%. Un total di 42.139turista di estadia a bishita nos isla durante luna di novèmber e aña aki kompará ku 38.579na novèmber 2013. E repartishon den porsentahe di e kantidat di turista di estadia registrá den luna di novèmber ta indiká meskos ku na luna di òktober, ku luna di novèmber tambe nos a risibí mas tantu turista for di region di Sur Amérika kompará ku region di Europa. Pa region di Sur Amérika esaki tabata 37.8% miéntras pa Europa 36.6%.
Un nota positivo ta ku despues di basta luna sin mira kresementu for di region di Nort Amérika, porfin e region ta mustra un kresementu di 12.26% den luna di novèmber. Motibu pa esaki ta e kresementu grandi di 82% for di Canada pa motibu di e buelo nobo di Air Canada for di Toronto ku a kuminsá na novèmber último. Ta bon pa menshoná ku den e promé 11 lunanan di aña e kantidat di turista for di Canada a surpasá 10 mil pa promé bia den historia. Un total di 5.209 turista di estadia a keda registrá for di region di Nort Amérika den luna di novèmber 2014. Den futuro serkano e buelo nobo for di New York ku JetBlue kual a keda inougurá dia 2 di desèmber último i e buelo nobo entrante 1 di yanüari 2015 di Air Canada for di Montreal lo sigui afektá e sifranan for di region di Nort Amérika positivamente. For di Karibe un kantidat di 2.806turista a keda registrá pa luna di novèmber.
Region di Sur Amérika a registrá un total di 15.920 turista di estadia den luna di novèmber. For di Venezuela nos a risibí 12.427 turista, esaki ta 16% mas ku e aña anterior. Miéntras ku for di region di Europa 15.408 turista di estadia a bishita nos pais. Hulanda e pais for di kua nos ta risibí mas tantu turista a krese ku 6% den luna di novèmber.Miéntras ku for di Alemania nos a risibí un total di 1.891 turista di estadia. Tambe e merkado di Colombia i Brazil a krese ku respektivamente 36% i 27% den luna di novèmber.
E promé 11 lunanan di aña un kantidat di 408.319 turista di estadia a bishita nos pais. Region di Europa a konosé un subida di 5% den e promé 11 lunanan di aña. Un kantidat di 168.891 turista di estadia a bishita nos for di e region aki. Pa loke ta trata akomodashon por indiká ku durante e promé 11 lunanan di aña, 67.5% di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (30.7%), esnan di ménos ku 150 kamber (14.4%), bùngalo (14.9%), apartamentu (6.5%) i guesthouse (1.0%). E kantidat di turista ku a keda na un akomodashon no registrá ta representá 32.5% di e kantidat di turista ku a bishita nos e promé 11 lunanan di aña. Akomodashonnan no registrá ta akomodashonnan di kual nos no por indiká ku ta un kas di famia, un kas priva òf un apartamentu.
Hasiendo uso di e modelo ‘Turistika’ Ofisina di Turismo di Kòrsou (CTB) huntu ku MEO a kalkulá ku durante e promé 11 lunanan di 2014, sektor di turismo a generá un impakto direkto di 688.9 mion florin pa nos ekonomia lokal. Region di Europa a generá un total di 311.6 mion florin. Su tras ta sigui region di Sur Amérika ku 198.2 mion, Nort Amérika ku 112.7 mion i e entrada generá for di region Karibe a keda kalkulá na 37.1 mion florin.


text:
ORANJESTAD – E hecho cu tabatin asina hopi mocion durante tratamento di presupuesto 2018 di gobierno di Aruba no ta algo malo. Asina prome minister Evelyn Wever Croes a sigura NoticiaCla diaranson mainta durante un conferencia di prensa. Un di e criticanan tabata di ex prome minister Nelson Oduber unda cu nunca antes tabatin un ‘fiesta’ di mocion unda cu a trata no menos cu 85 mocion y cu esaki ta bisa algo di e gobierno. “E no ta refleha riba e programa di gobiernacion. E ta refleha riba e mal maneho cu tabatin durante 8 aña (di gobierno anterior” Wever Croes a contesta.
REACCION
Segun Wever, e solo hecho cu fraccion di AVP mes a entrega asina hopi mocion, y nan no a tribi di haci esey durante e ultimo 8 aña e ta bisa algo. Diripiente tin esaki y e fraccion di coalicion a bin cu cosnan dilanti cu nunca antes a wordo regla prome. “Esaki ta un señal cu no tin un stempel parlement” Wever Croes a bisa. E prome mandatario a keda avisa pa MEP cu enberdad lo a bin hopi mocion. “Ami no ta weita esaki como algo malo, algo sumamente positivo” Wever Croes a bisa.
MOCION
Mocion ta simplemente un deseo, y ta bay evalua kico tur lo por haci y si por cumpli cu e deseo.
ORANJESTAD - Venezolanonan residencia na Aruba awe mainta a cuminsa vota pa e eleccion presidencial di e pais. Tin un total di 1132 Venezolano registra na Aruba cu por vota. No obstante e peticion di e grupo opositorio, un grupo ya a acudi for di 8'or pa bay vota. Tur cos ta marcha bon segun e consul encarga, Amabel Lugo. E votamento ta sigui te awe tardi 6'or, unda cu fuera di e actual presidente Nicolas Maduro, por vota pa tres otro candidato.
ORANJESTAD – Gobierno di Aruba a inicia un investigacion pa e posibel fuente di noticia falso riba asilo politico di un dia prome. Asina minister responsabel pa telecomunicacion Chris Romero a informa den un comunicado diabierna. Segun e comunicado, “a tuma e pasonan necesario pa cuminsa cu un investigacion pa saca afor di unda e informacion incorecto aki lo a sali”.
ORANJESTAD – Contrario na rumornan falso cu a keda suministra na algun canal di television local y den cierto medio cu Venezolanonan na Aruba no por vota pa e eleccion presidencial diadomingo, Consul interino Venezolano na Aruba Amabél Lugo a sigura NoticiaCla cu e Venezolanonan registra localmente por vota sin ningun problema. A lamenta e hecho cu a purba difundi informacion falso pa crea un polemica sin cu ta necesario.
ORANJESTAD – E informacion cu a sali for di ayera cu gobierno ta dunando asilo politico na Venezolanonan, no ta cuadra. Asina prome minister di Aruba Evelyn Wever Croes a sigura den un conferencia di prensa diahuebs mainta tempran. E informacion eroneo cu a keda publica riba e.o. whatsapp a causa cu awe mainta tabatin centenares di persona na e edificio di DIMAS pa busca e asilo politico aki. Pero nada di esaki no ta berdad segun Wever. Mes momento Wever ta confirma si cu e situacion ta uno fastioso y delicado.
ORANJESTAD – Minister di deporte Dangui Oduber tabata desapunta den e sentencia di huez di awe riba e caso di Fundacion Lotto pa Deporte. Esey el a bisa NoticiaCla diarason anochi ainda. Ademas e la bisa “Mi no por kere ni imagina cu huez kier sinta riba stoel di minister y stroba un minister di haci su trabou”. Segun e mandatario, na momento cu el a constata irregularidadnan cu fondonan di Lotto pa Deporte, el a manda un carta pa e bestuur y bisa nan esaki no por! “Basa riba esaki e bestuur a dicidi di hibami corte pa asina prohibi mi di haci pregunta, pidi cuentanan annual y otro documentonan” Oduber a bisa. “ Mi ta lamenta cu e sentencia aki huez ta habri caminda pa otro bestuurdersnan tambe haci negoshi a la toko den toko!” e mandatario a finaliza bisando. E mandatario ta referi na e sentencia cu a keda dicta awe mainta y riba cual NoticiaCla a raporta anteriormente caba. Lesa e sentencia AKI.
ORANJESTAD – Tin radio nan di polis ta circulando rond na Aruba cu no ta ‘den man di polis’, y minister di husticia Andin Bikker diaranson a confirma na NoticiaCla cu e asunto a yega na ‘su oido’. “Tin un investigacion andando interno” Bikker a bisa, y a bisa mesora cu ta pesey e no ta comenta mas hopi riba e tema aki. “E tin nos atencion, pero mi no ta comenta mas ariba pasobra mi ta kere e por ta contra productivo y ta stroba e investigacion”, e mandatario a sigui bisa. A bisa cu tur radio di polis ta registra y esnan cu pa un of otro motibo a wordo perdi, a wordo desactiva” e mandatario a sigui bisa.


text:
WILLEMSTAD – Ayera, djadumingu e deportista lokal Randhy Cuevas a subi Seru Kristòf 15 biaha – 2 be mas ku e 13 biahanan ku tabatin programá. Ademas, el a logra esei hopi mas rápido ku e mes a kalkulá. Ora el a finalisá su hazaña ku 15 biaha, presidente Robbin Martina di fundashon di Ride for the Roses a risibi’é ku un bukèt di rosa komo gesto di gratitut pa su kontribushon na e bon kousa. Randhy Cuevas ku su akto deportivo aki a logra rekoudá sigur 25 mil florin.
Djis despues di 12 or di anochi, Randhy Cuevas a kuminsá ku su promé subida. Ora el a subi den mardugá pa di 6 be, esei a marka alabes e di 4000 biaha ku Randhy Cuevas a subi e seru aki, loke riba su mes ya ta un sifra impreshonante. Pero el a sigui. Ora el a baha pa di 8 biaha, tabatin un di e promé gruponan, inkluso diferente turista, ku riba nan mes tambe a subi. Nan a saka potrèt kuné komo sosten. Kada be ku e tabata regresá abou, tabata kontrolá su estado di salú i su ánimo, pero e no a kansa. Den mardugá el a sinti si hopi friu. Si no tabata pa e friu, kisas lo el a subi i baha hasta mas tantu be.
Mainta tempran a prepará un bon sòpi pa tene e kurpa kayente i den kondishon, tambe di esnan ku tabata kompañ’é. Ora dia a habri, por a graba parti di su trayekto tambe ku un drone, anke no te riba tòp di e seru, pasobra e áwaseru di último lunanan a pone ku e vegetashon ta hopi será. Ora Randhy a alkansá 13 biaha alrededor di 1 or, el a laga sa ku e no ta stòp ainda. El a yega 13 pa Ride for the Roses, pero el a subi dos be mas pa e mes.
Finalmente, kuartu pasá di 3 el a finalisá e di 15 biaha tambe. RFTRC presidente Robbin Martina a entregá Randhy Cuevas un bukèt di 15 rosa – 13 blanku i 2 kòrá, pa e tremendo prestashon. Presente tabata tambe un grupo di representante di RFTRC, di Fondo Prinsesa Wilhelmina bou di guia di presidente Alba Martijn, diferente sostenedó di Randhy bou di liderato di Emerik Angela, Krus Kòrá, Marina Real, Parke Kristòf, algun medio di komunikashon i otro interesadonan. Klaro ku tur kaminda tabatin masha apresio pa e logro aki di Randhy Cuevas. El a demostrá kiko ke men bai pa un meta i perseverá pa alkansá esei tambe, hasiendo esfuerso grandi pa superá e difikultatnan. El a demostrá un biaha mas un karakter hopi fuerte i asina el a kontribuí en grande na e bon kousa di Ride for the Roses. De paso, e logro finansiero di Randhy tambe a surpasá e loke a pone komo meta. A bai pa 13 mil florin por lo ménos i danki na Randhy e suma aki a alkansá 25 mil florin. Un danki ta bai di RFTRC na Randhy mes i su ayudantenan, na tur voluntario i na tur esnan ku a duna un man pa esaki resultá un éksito asina grandi.


text:
Tabata diadomingo 21 di mei 2017 cu a tuma luga un otro caso di tiramento pafo di De Olde Molen, den cual un hoben a perde su bida. Awe Corte den Prome Instante a condena e asesino na 12 aña di prizon. E castigo ta un poco menos di locual Fiscal di Ministerio Publico a demanda. Husticia kier a cera e criminal pa 14 aña largo, pero Hues a dicidi di conden’e na 12 aña, pa cual na December 2025 e lo por recobra su libertad bek, si e comporta su mes di forma adecua.
Mester menciona cu riba dia di e tiramento, testigonan a señala na Polis kende a tira e victima. Pero Polis a purba di tur forma pa yega na dje, pero sin exito. E mes a entrega su mes 8 dia despues na Warda di Polis.
E asesino ta Erick Arturo Minguel Junior SCHNEIDERS, conoci of yama “Minguel”. E ta naci na Aruba dia 29 di december 1994 y prome cu a cay cera tabata biba na Meiveld 33 y/of Piedra Plat 54-A, na Aruba. A acusa e sospechoso den terminologia hudicial pa overtreding van de artikel 2:262 c.q. 2:259 van het Wetboek van Strafrecht van Aruba en art. 3 Vuurwapenverordening.
E victima tabata Ralph de Palm, naci na Haiti, di 26 aña di edad y tabata biba den Blenchistraat na Simeon Antonio. Kico tabata motibo pa a tire no ta conoci. Tampoco sa ainda si e acusado lo apela e sentencia di Corte den Prome Instancia cu a condena na 12 aña di prizon pa asesinato.


text:
ORANJESTAD – Beach Tennis Aruba Club ta cla, tur cos ta prepara pa duna inicio na e competencia mas spera pa tur hungador di Beach Tennis. No unicamente pa esnan local sino internacional tambe. Un total di casi 1200 participante representando 32 pais. E aña aki e nomber di evento aki ta carga “open” su tras ya cu ITF a introduci, mes un categorianan cu tin den tennis, cual ta e “grandslam” nan den Beach Tennis y Aruba tin e honor di carga y ta anfitrion di un di e “grandslam” nan aki. E otro ta tuma lugar na Italia y na Russia.
Aña pasa e torneo aki a wordo gana pa e pareha Italiano Luca Carli & Michele Capaletti cual lo ta na Aruba e aña aki pa defende nan titulo. Den e parti femenino Patricia Diaz y Maraike Biglmaier lamentablemente no por defende nan titulo debi cu Maraika no lo ta participando e aña aki.
Si nos tuma nota di e participantenan, nos por confirma caba cu lo bai tin espectaculo riba Eagle Beach, mirando kende tur lo ta na Aruba. Den e categoria masculine lo tei nomber nan grandi manera Michele Cappaletti ITA (1), Carli Luca ITA (2), Alessandro Calbucci ITA (3), Luca Cramarossa ITA (4), Nikita Burmakin RUS (5), Thales Santos BRA (6), Matteo Marighella ITA (7), Marcus Ferreira BRA (8), Marco Garavini ITA (9), Tomasso Giovannini ITA (10), Antoni Ramos ESP (11, Vini Font BRA(12), Aksel Samardzic AUA (13), Ivan Syriv RUS (14) y Regis Courtois FRA (16). Di e top 15 nan un total di 14 ta presente na Aruba. Nos no por keda sin pone enfasis cu nos tin un presentante den e categoria aki cua la ta Aksel Samardzic cu no ta un desconocir na Aruba den e deporte aki, kende por cierto a wordo honra siman pasa den e Hall of Fame di sport na Paseo Herencia.
Pa loke ta e categoria femenino nos tin Eva D’Elia ITA (1), Giulia Gasparri ITA (2), Flaminia Daina ITA (3), Patricia Diaz VEN (4), Joana Cortez BRA (5), Federica Bacchetta ITA (7), Sofia Cimatti ITA (8), Rafaella Miller BRA (9), Martina Corbarra ITA (10). Pa loke ta Aruba aki nos tin Marieke Buuts cu ta ranked #45 pa Aruba.
E weganan ta cuminsa awe, dialuna pa 9or di mainta cu e categoria di singles cual lo sigi te den ora nan di 10or di anochi. Diamars lo cuminsa cu categoria di mix doubles cu tambe ta cuminsa pa 9or di mainta y lo cab ate 10or di anochi. Cu otro palabra, pa esnan cu tin gana di relax un tiki banda di nos dushi beach, y tambe apoya nos deportistanan, nos ta warda boso na Eagle Beach caminda cu tin wega henter e siman aki, cu clausura diadomingo dia 20 november 2016


text:
ORANJESTAD – Mi hendenan! Augustus a yega riba nos manera sin nada. Election ta bati na porta, emocionnan ta halto. Un aire di insiguridad ta reina tur caminda y mientras cu partidonan ta mustra sigur di nan victoria, hopi ta esunnan cu no tin ni minimo idea di kico ta bay pasa riba september 22.
Prome cu tur cos, studiantenan y tur otro Arubiano cu ta pafo di e isla mester tin derecho di vota. Pakico despues di un aña na Hulanda mi por a vota caba, pero mino mag di yuda di dicidi futuro di un isla unda mi tabata henter mi bida. Ami ta haya e cos ey scandaloso mirando cu hopi di nos tin planes di bin bek y aporta na nos sociedad. Pero bon, it is what it is. Podise e echo cu mino por vota ta te hasta dunami mas credibilidad pa comenta riba politica pasobra mino tin nada di gana. Niun hende por bisa cu mi ta skirbi riba un agenda politico manera algunnan cu nos conoce.
Mino kier ta un mas cu ta keda riba e tema laaf di politica pero manera mi a bisa prome, e ta algo cu ta concerni nos tur. Mi titulo e siman aki tabata referi na e echo cu tin ora hende ta invitabo bin sinta come cu nan, no pasobra nan kier ofrecebo cuminda sino mas bien pasobra abo tin algo cu nan kier. Dia aden y dia afo mi ta mira hopi hoben cu ta talentoso y tin bon plataformanan social wordo manipula pa no solamente politiconan sino tambe hende cu kier uzanan como brugnan pa yega unda nan tin mester. Tur hende sa cu tur hende cu poderoso ta busca un “protege”. Esaki tin ora ta nan yiu, nan sobrino, sobrina of gewoon un hende hoben cu nan a haya pa pronkia cune. Tur hende cu tin hopi di sconde semper ta busca un cu ta mustra mas lief y genuino pa ta su cara y su “right hand” mientras e ta do the dirty work. E ta un strategia comun.
Hubentud, ora e ta combina cu “looks” y talento cu den algun manera ta commercial ta un receta basta peligroso si e cay den mal man. Mino ta ni dje bunita ey y mino ta considera mi mes algo commercial tampoco, pero mi a deal cu bon pida di hende cu semper tabata keda buscami. Pasobra riba Facebook semper mi a expresa mi mes y mi ta comparti mi poesia online, hopi ta tume como invitacion pa ofrecemi poco deal masha sketchy. Nan ta cuminsa “Bin papia aki, bin haci esaki, laga nos entrevistabo, mi kier a puntrabo pa bo haci tal y tal cos, skirbi esaki, skirbi esaya”. Semper e mesun “Djies kier pick bo brain un rato” y despues sin cu bosa bo ta hinca den un mess.
Den mi circulo mes, mi ta rond di yen hoben cu ta den un manera “doing good for themselves”. Mi ta papia hopi cu nan tocante esaki. Tocante ta cauteloso cu tur locual bo energia ta atrae. Paso luz ta atrae luz, pero e atrae fruminga di hala tambe. Mi hendenan, specialmente esunnan cu tin poco mini artista den famia, tene cuidao cu kico hende ta ofrece nan. Bo tin un yiu, sobrina of sobrina cu un bon celebro riba schouder dune poco conseho.
No ta pasobra un hende gusta bo talento of kico bo tin di bisa, kiermen nan gusta abo of kier wak bo bon. Personalmente, mi fout di mas grandi semper tabata pa keda rond di hende cu tabata stima mi talento pero odia cu e tabata bin dimi.